text:
Andros
Andros (grikskt: Άvδpoς) er ein oyggj í Grikkalandi. Oyggin er tann norðasta av Kykladuoyggjunum og liggur umleið 10 km í ein landsynning av oynni Evvia og umleið 3 km norðanfyri oynna Tinos. Andros er 380 km2 til støddar, í 2011 var fólkatalið á oynni 9.221 og fólkatættleikin 24/km2. Oyggin er nærum 40 km long og 16 km har hon er breiðast. Oyggin er eitt nú kend fyri sítt kelduvatn, sum kemur úr Sariza kelduni í Apoikia, hon rennur út úr einum leyvuhøvdi.
Innihaldsyvirlit
Søga[rætta | rætta wikitekst]
Í fornøld (7. - 6. øld á.Kr.) varð oyggin bygd av jóniskum fólkum (økið var í høvuðsheitum har í Turkaland er í dag og tær griksku oyggjarnar í Egearahavinum), møguliga blandað við fólkum úr Thrakia (økið fevnir í dag um landnyrðingshornið av Grikkalandi og partar av Bulgaria og Turkalandi). Í 480 á.Kr. sendi oyggin skipaflota til Xerxes I av Persia, og bleiv tí straffað av tí grikska flotanum, ið herjaði á oynna. Í 411 á.Kr. proklameraði oyggin, at hon var sjálvstøðug og í 408 á.Kr. stóð hon ímóti einum álopi úr Athen. Frá 1207 til 1566 varð Andros stýrd av privatu familjunum Zeno og Sommaripa undir venesianskari verju og eftirliti. Síðan kom oyggin undir beinleiðis osmanniskt og muslimsk stýri. Í 1821 bleiv oyggin samman við hinum Kykladuoyggjunum fræls og gjørdist partur av Grikkalandi. Hin 10. mai 1821 kunngjørdi uppreistarsinnaði presturin, Theophilos Kairis, sum var ein av oddamonnunum í grikska frælsisstríðnum, at nú var grikska frælsisstríðið byrjað, og so heisaði hann grikska flaggið á St. Georgs kirkjuni, sum liggur vakurt á eini fjallasíðu á Andros og helt eina kenda og hjartanemandi røðu, sum eggjaði reiðarum og vinnulívsfólkum til at lata burturav ognum teirra til frama fyri grikska frælsisstríðnum, so teir kundu senda flotar avstað móti osmannum.
Bygdir á Andros[rætta | rætta wikitekst]
Keldur[rætta | rætta wikitekst]


c: text/html

text:
Hvat er miskunn? Hvat er náði?
Eru tey tað sama?
Skriftin sjálv vísir, at tað finst munur hará.
NÁÐI:
TAÐ er ikki gagnligt hjá mær
óivað at rósa mær. Eg vil
koma til sjónir og opinberingar
frá Harranum.
2 Eg kendi ein mann í Christi,
yvir fjúrtan ár síðan, (hvørt í likaminum,
eg dugi ei at siga; ella hvørt
úti úr likaminum, eg dugi ei at
siga: Guð veit;) slíkan ein ryktur
upp til hins triðja himins.
3 Og eg kendi ein slíkan mann,
(hvørt í likaminum, ella úti úr
likaminum, eg dugi ei at siga:
Guð veit;)
4 Hvussu ið hann varð ryktur
upp inn í paradís, og hoyrdi ósiganlig
orð, sum tað er ei loyviligt
hjá einum manni at mæla.
5 Av slíkum einum vil eg rósa
mær: tó av mær sjálvum vil eg ikki
rósa mær, uttan í veikleikum mínum.
6 Tí tó eg vildi tráað at rósa
mær, skal eg ikki vera ein dári ;
tí eg vil siga sannleikan: men nú
lati eg vera, at ikki nakar maður
skuldi hugsað um meg uppum tað
sum hann sær meg at vera, ella
tað hann hoyrir av mær.
7 Og at ikki eg skuldi verða
upphevjaður uppum mát gjøgnum
ríkiligleikan av opinberingunum,
varð tað givin til mín ein tornur
í kjøtið, hitt sendiboð Satans at
banka meg, at ikki eg skuldi verða
upphevjaður uppum mát.
8 Fyri hesi søk bað eg Harran
trísinnis, at hann mátti fara burtur
frá mær.
9 Og hann segði við meg,
Náði mín er tilstrekkilig hjá tær:
tí máttur mín verður gjørdur fullkomin
í veikleika. Mest gleðiliga
tessvegna vil eg heldur rósa mær
í veikleikum mínum, at kraft
Christs má hvíla uppiá mær.
( II. Cor. 12:1—9 FKJ )
22 ¶ Tá komu tíðindir um hesar
lutir at oyrunum á kirkjuni sum
var í Jerusalem: og teir sendu fram
Barnabas, at hann skuldi fara so
langt sum til An-ti-o´-chi-u.
23 Hvør, tá ið hann kom, og
hevði sæð náði Guðs, varð glaður,
og formanaði teir allar, at við avráðing
hjartans teir vildu halda
fast at Harranum.
( Gern. Ap. 11:22—23 FKJ )
Og haðan sigldu til An-ti-o´-
chi-u, hvaðanfrá teir høvdu verið
litnir upp til náðar Guðs fyri tað
verk sum teir uppfyltu.
( Gern. Ap. 14:26 FKJ )
NÚ, tað vóru í kirkjuni sum
var í An-ti-o´-chi-u ávísir prophetar
og frálærarar; so sum Barnabas,
og Símeon sum varð kallaður
Ni´-ger, og Lu´-ci-us úr Cyre´-ne,
og Man´-a-en, hvør hevði verið
uppaldur við Heródesi fjórðingsfúrsta,
og Saulus.
2 Sum teir tænaðu til Harrans,
og fastaðu, segði Heilagi Andin,
Atskiljið mær Barnabas og Saulus
fyri tað verk at hvørjum eg havi
kallað teir.
3 Og tá ið teir høvdu fastað og
biðið, og lagt hendur sínar á teir,
sendu teir teir avstað.
4 ¶ So teir, verðandi sendir út
av Heilaga Andanum, fóru avstað
til Se-leu´-ci-u; og haðan frá sigldu
teir til Cýpros.
( Gern. Ap. 13:1—4 FKJ )
Og Paulus valdi Silas, og fór
avstað, verðandi litin upp av brøðrunum
til náðar Guðs.
( Gern. Ap. 15:40 FKJ )
Sum hvør maður hevur
móttikið gávuna, enntá soleiðis
tænið hina somu hvør til annars,
sum góðir húshaldarar av hini
margfaldu náði Guðs.
( I. Pæt. 4:10 FKJ )
Um tit havi hoyrt um trúarhúshald
náðar Guðs, sum er givið
mær mótvegis tykkum:
( Eph. 3:2 FKJ )
Havandi tá gávur frábrigdandi
samsvarandi við ta náði sum er givin
til okkara, hvørt prophetagávu,
latum okkum prophetera samsvarandi
við lutfallið av trúgv;
( Rom. 12:6 FKJ )
Men við náði Guðs eri eg
hvat eg eri: og náði hansara sum
varð latin út uppá meg, varð ikki
til einkiðs; men eg strevaðist meira
ríkiliga enn teir allir: tó ikki eg,
men náði Guðs sum var við mær.
( I. Cor. 15:10 FKJ )
Og av fylling hansara hava
vit allir móttikið, og tað náði yvir
náði.
( St. Jóh. 1:16 FKJ )
Og tá ið Jácob, Ce´-phas, og
Jóhannes, hvørjir tóktust at vera
stólpar, varnaðust ta náði sum var
givin mær, góvu teir til mín og Barnabasar
høgru hendur samfelags;
at vit skuldu fara til hinna heidnu,
og teir til umskeringarinnar.
( Gal. 2:9 FKJ )
Og Guð er førur fyri at elva
allari náði at vera ríkilig mótvegis
tykkum; at tit, altíð havandi allan
ríkiligleika í øllum lutum, mega
vera ríkiligir til hvørs góðs verks:
( II. Cor. 9:8 FKJ )
Tí fagnaður okkara er hesin,
vitnisburður samvitsku okkara, at
í einfaldni og gudiligum ærligleika,
ikki í kjøtligum vísdómi, men við
náði Guðs, vit hava havt atferð
okkara í heiminum, og meiri ríkiliga
mótvegis tykkum.
( II. Cor. 1:12 FKJ )
MISKUNN:
21 ¶ Tá kom Pætur til hansara,
og segði, Harri, hvussu ofta skal
bróður mín synda ímóti mær, og
eg fyrigeva honum? til sjey ferðir?
22 Jesus sigur við hann, Eg sigi
tær ikki, Inntil sjey ferðir: men,
Inntil sjeyti ferðir sjey.
23 ¶ Tessvegna er kongadømi
himins líknað við ein ávísan kong,
sum vildi taka roknskap av tænarum
sínum.
24 Og tá ið hann var byrjaður
at rokna, varð ein førdur til hansara,
sum skyldaði honum tíggju
túsund talentir.
25 Men við tað at hann hevði
ikki at gjalda, beyð harri hansara
hann at verða seldan, og konu
hansara, og børn, og alt sum hann
hevði, og rindan at verða gjørda.
26 Tænarin tessvegna fell niður,
og tilbað hann, sigandi, Harri, hav
tolmóð við mær, og eg vil rinda
tær alt.
27 Tá varð harrin hjá tí tænara
rørdur við várkunn, og loysti hann,
og fyrigav honum skuldina.
28 Men hin sami tænarin fór út,
og fann ein av samtænarum sínum,
sum skyldaði honum hundrað
denarar: og hann legði hendur
á hann, og tók hann eftir svíranum
sigandi, Rinda mær tað tú
skyldart.
29 Og samtænari hansara fell
niður við føtur hansara, og bønaði
hann, sigandi, Hav tolmóð við
mær, og eg vil rinda tær alt.
30 Og hann vildi ikki: men fór
og kastaði hann inn í fongsul, til
hann skuldi rinda skuldina.
31 So tá ið samtænarar hansara
sóu tað sum var gjørt, vórðu teir
sera syrgnir, og komu og søgdu
harra sínum alt sum var gjørt.
32 Harri hansara, eftir at hann
hevði kallað hann, segði tá við
hann, O tú vondi tænari, eg fyrigav
tær alla hasa skuldina, av tí at
tú tráaðirt meg:
33 Skuldirt ikki tú eisini hava
havt várkunn við samtænara tínum,
enntá eins og eg tók synd í
tær?
34 Og harri hansara varð vreiður,
og gav hann yvir til pínslaranna,
til hann skuldi rinda alt
sum honum var skyldugt.
35 So líkaleiðis skal himinski
Faðir mín gera eisini við tykkum,
um tit frá hjørtum tykkara fyrigevi
ikki hvør og ein bróður sínum
misbrotini hjá teimum.
( St. Matth. 18:21—35 FKJ )
Vælsignað eru tey miskunnsomu:
tí teimum skal lutast
miskunn.
( St. Matth. 5:7 FKJ )
Men farið tit og lærið hvat
tað merkir, Eg vil hava miskunn,
og ikki sláturoffur: tí eg eri ikki
komin at kalla hinar rættvísu,
men syndarar til umvendingar.
( St. Matth. 9:13 FKJ )
35 Men elskið tit fíggindar tykkara,
og gerið gott, og lænið, vónandi
eftir ongum aftur; og endurgjald
tykkara skal vera mikið, og
tit skulu vera børnini hjá hinum
Hægsta: tí hann er góður við tey
ótakksomu og við tey illu.
36 Verið tit tessvegna miskunnsamir,
eins og Faðir tykkara eisini
er miskunnsamur.
( St. Lukas. 6:35-36 FKJ )
Uttan skil, sáttmálabrótarar,
uttan náttúrligan alsk, ósemjiligir,
miskunnarleysir:
( Rom. 1:31 FKJ )
4 Men Guð, hvør er ríkur í miskunn,
fyri sín mikla kærleika hvarvið
hann elskaði okkum,
5 Enntá tá ið vit vóru deyðir í
syndum, hevur livandigjørt okkum
saman við Christi, (av náði
eru tit frelstir;)
6 Og hevur reist okkum upp
saman, og gjørt at vit sita saman
í himinskum plássum í Christi
Jesusi:
7 At í øldunum ið koma skulu,
hann mátti sýna hinar ovurhonds
ríkdómarnar av náði síni í góðsku
síni mótvegis okkum gjøgnum
Christ Jesus.
8 Tí av náði eru tit frelstir gjøgnum
trúgv; og tað ikki av tykkum
sjálvum: tað er gáva Guðs:
9 Ikki av verkum, at ikki nakar
maður skuldi rósað sær.
( Eph. 2:4-9 FKJ )
Til Timotheusar, míns egna
sonar í trúnni: Náði, miskunn, og
friður, frá Guði Faðir várum og
Jesusi Christi Harra várum.
( I. Tim. 1:2 FKJ )
13 Hvør áður var ein Guðs-spottari,
og ein atsøkjari, og skaðiligur:
men eg vann miskunn, av tí at eg
gjørdi tað fákunnuliga í vantrúgv.
14 Og náði várs Harra var ovurhonds
ríkilig við trúgv og kærleika
sum er í Christi Jesusi.
15 Henda er ein trúføst framsøgn,
og verdug alla viðtøku, at Christus
Jesus kom inn í heimin at frelsa syndarar;
av hvørjum eg eri fremstur.
16 Hvussu enn er fyri hesa grund
vann eg miskunn, at í mær fyrst
Jesus Christus mátti sýna fram
alla langmóð, fyri eitt mynstur til
teirra sum skuldu hereftir trúgva
á hann til ævigt-varandi lívs.
( I. Tim. 1:13-16 FKJ )
(Sitatini eru úr fyrstu útgávu av FKJ N.T.)

robotstxt: allowed

filter: keep


text:
Barbara Holm 12.01.2018 (15:01)
Hetta skrivið hevur løgmaður fingið fra Kristin Michelsen í dag
Aksel V. Johannesen, løgmaður, hevur í dag móttikið hetta skrivið frá Kristin Michelsen, tingmanni fyri Javnaðarflokkin. Kristin Michelsen hevur tikið sín stuðul til samgonguna aftur í dag.
Góðan dagin Aksel V. Johannesen, løgmaður.
Undirritaði Kristin Michelsen, Froðba, løgtingsmaður fyri Javnaðarflokkin, vil hervið boða Løgmanni og formanni fyri Javnaðarflokkin Aksel V. Johannesen frá, at eg Kristin Michelsen, løgtingsmaður frá ídag av, atkvøður mál fyri mál í Løgtinginum, og er ikki bundin at atkvøða saman við Javnaðarflokkinum, so leingi sum javnaðarumboðini í Tvøroyrar býráð ikki vilja samstarva við undirritaða.
Undirritaði vil eisini vísa til at formaðurin í Suðuroyar norðara Javnaðarfelag Signar Dam alment og við telduposti til undirritaða dagfestur 14. november 2016 kl. 20.52 váttar ”at Kristin Michelsen er valdur fyri Javnaðarflokkin og umboðar sostatt Suðuroyar norðara Javnaðarfelag á Løgtingi”. Somuleiðis váttar Løgmaður í telduposti til undirritaða 13. november 2016 ” eg helt eg hevði svarað tær bæði munnliga og umvegis miðlarnar. Eg kann endurtaka tað her: tú ert framvegis limur í Javnaðarflokkinum og ynsktur í Løgtinginum”.
In.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kaj Niclasen settur málmansvenjari
TB | 02/09/13
Kaj Anton Jógvan Niclasen hevur verið at sæð í TB høpi eina tíð og nøkur eru longu vælvitandi um, at hann hevur tikið sær av Ivani og Aksel, málmonnunum hjá okkum í bestu og næstbestu deildini. Kaj hevur í mong ár verið ein av føstu HB venjarunum, har hann hevur staðið fyri teirra málmansvenjing, men hann valdi í summar at takka fyri seg í Havnar Bóltfelagið.
Kaj, sum er úr Trongisvági men hevur búð mong ár í Havnini, hevur eini hús í Trongisvági og hevur hann seinastu tíðina verið alsamt meira her suðri. Hann er oftani her suðri um vikuskiftini og gevur hetta honum møguleikar at hjálpa felagnum. Hesum møguleika hevur Tvøroyrar Bóltfelag loftað og er Kaj settur sum málmansvenjari.
Hann kemur at hava málmansvenjingar undir hond í felagnum, hetta verður í høvuðsheitum vaksnamannadeildina, men hann fer í so stóran mun eisini at royna at leggja tað soleiðis til rættis at hann eisini fær lagt teimum málmonnunum í ungdómsdeildini lag á og menna teirra talent.
Umboðaði TB í 1997
Kaj hevur sjálvur, ikki so yvirraskandi, verið málmaður á sínum ungu døgum. Her hevur hann umboða trý feløg í Føroyum. Hann leikti við B36 frá 1994 til 1996 og í 1997 var tað okkara felag, TB, sum hann trein inn fyri. Eftir hetta bleiv tað HB í 2010 og í 2011 bleiv hann settur sum venjari har. Hetta vardi fram til í ár í august, tá hann valdi at takka fyri seg. Hann spældi eitt nú mest í 2. deild hjá monnum, har hann hevur 65 dystir undir beltinum og fimm dystir í næst bestu deildini.
Í 1997, tá hann leikti fyri TB spældi hann ein dyst og hesin var í Sumba. Endaliga úrsliti varð 3-3. Kaj bleiv innskiftur í steðginum eftir at Magni Hentze, sáli, noyddist at lata seg útskifta. Einsamallur málskjútti hendan dagin á Krossinum í Sumba var Aleksandar Radosavljevic, ella sum vit í TB betur kenna hann Sasha. Eisini kann nevnast at hjálparvenjarin hjá TB, Karl Øster, var við hendan dystin.
Partur av ungdómslandsliðnum
Kaj hevur ikki bert fingist við feløgum, men hevur hann eisini verið tengdur at hjá FSF sum venjari hjá ungdómslandsliðum. Hann hevur seinastu árini verið málmansvenjari hjá U17 landsliðnum, sum okkara høvuðsungdómsvenjari Pól F. Joensen hevur ábyrgdina av saman við Áka Johansen.
Imponeraður av ungu TB’arnum
Kaj sigur í samrøðu við okkum, at hann er rættuliga imponeraður av ungu TB’arnum sum eru tengdir at besta liðnum hjá okkum. Hann kennir onkran av teimum frá U17 landsliðnum og letur væl at og ikki minst sigur hann víðari, at hetta liðið eigur at kunna klára seg í Effodeildini, hóast eitt sindur turbulenta tíð.
Kaj hevði sína fyrstu venjing við TB samstundis sum Bill McLeod Jacobsen traðkaði til sum interim venjari í summar, eftir at Hans Fróði og TB fóru hvør til sítt.
Víðari sigur Kaj, at hann sera glaður fyri umstøðurnar við Stórá og eiga øll tvørafólk eisini at vera tað, tí hetta eru einastandandi umstøður til fótbólt. Millum annað var hann við U17-landsliðnum, tá teir høvdu eitt vikuskiftið við Stórá og sigur, at hetta var eitt tað besta staðið at fara við dreingjunum, tí tað var onki sum órógvaði teimum har og teir tí bert hugsaði fótbólt.
Góð tíð í HB
Hóast Kaj og HB ikki longur eru eitt, so er Kaj ómetaliga glaður fyri tíðina í Havnar Bóltfelag, har hann byrjaði sum venjari hjá piltunum í 2006 og í seinnu helvt av 2009 bleiv hann settur sum venjari saman við Sámal Erik og Heðin. Tíðina í HB fer Kaj aldrin at gloyma og ynskir HB sjálvandi alt tað besta.
Hann hevur tikið tey ymsu venjaraskeiðini, sum eru til málmansvenjara og gevur hetta honum góð amboð at menna málmenn.
Umframt at vera málmansvenjari, so er Kaj smiðjur á Brandstøðini í Havn.
Vit ynskja Kaj hjartaliga vælkomnan til TB.


text:
Mangt av tí, sum verður tikið fram her, hevur verið frammi fyrr, t.d. í Orðafari, sum er málgagnið hjá málnevndini. Orðið regla hevur mangan verið havt á lofti.
Regla kann vera ein linja ella ein strika, men tað kann eisini merkja viðtøka ella reglugerð fyri okkurt. Men sama hvør merkingin er, eitur tað altíð reglur í fleirtali.
Vit hoyra ofta formin reglar í fleirtali, men hann er ikki rættur. Tað eitur altso reglurnar fyri spælið, reglurnar fyri felagið. Vit hava reglur fyri ludo, reglur fyri V-4, reglur fyri Gekkin, reglur fyri 6 í rútara o.s.fr. o.s.fr.
Tað eitur um vikuskiftið, t.d. um vikuskiftið verður skipað fyri stórum dansitiltaki í ítróttarhøllini og ikki í vikuskiftinum.


text:
Lækni
Læknaviðtalan í Fuglafirði
Kommunulæknin Krista Jørmundsson heldur til á Toftagøtu 1. B í Fuglafirði (beint við Muntra).
Kommunulæknin hevur telefonviðtalu á telefon 44 40 38, mánadag – fríggjadag, frá kl. 8.00 - 11.00.
Bílegging av viðtalutíð og reseptendurnýggjan, frá kl. 8.00 - 11.00, á telefon 44 40 38.
Bráðfeingis telefon 28 81 38
Bíleggja tíð á heimasíðuni minlaekni.fo.
Um tú sendir tína umbøn áðrenn kl 11 yrkadagar, svara vit vanliga tínum telduposti sama dag, tí er umráðandi, at tú kannar tín teldupost/sms boð, og avlýsir tíðina sum skjótast, um tú ikki kann møta.
Tørvar tær viðtalu sama dag, verður tú biðin um at ringja á tlf 444038 millum kl. 8-11.
Nærri vitan, fæst við at fara á heimasíðuni minlaekni.fo
Laboratoriið í Gøtudali, læknamiðstøðin, opið: týsdag, frá kl. 08.15 til 09.30.
Um eingin lækni er í viðtaluni í Fuglafirði, verður víst til læknamiðstøðina í Gøtudali, telefon 44 10 86.
Læknavaktin í Tórshavn, telefon 1870
Neyðarkall, telefon 112


text:
- Tíðindi, mentan og ítróttur
Kommunurnar skuldu lata landinum 15 milliónir
Landið skuldi hava 15 mió. kr. frá kommununum fyri at taka við kommunulæknunum.
Hetta stendur í uppriti, sum varð gjørt í Heilsu- og Innlendismálaráðnum í apríl í fjør.
Landið skuldi taka við teimum leigumálum, sum kommunurnar høvdu.
Fyri høli, sum kommunurnar eiga, leigar landið fyri miðalprís, sum Kommunufelagið og Heilsu- og Innlendismálaráðið verða samd um, stendur í uppritinum.
Útreiðslan hjá kommununum til kommunulæknaskipanina var 298 kr. í miðal fyri fólkið.
Nú er 2016 við
Hendan uppgerðin er gjørd, áðrenn tølini fyri 2016 vóru tøk.
Tey eru tøk nú og vísa, at kommunulæknarnir kostaðu kommununum 13,5 mió. kr. í rakstri og 2,1 mió. kr. til íløgur í 2016.
Verandi býti millum land og kommunur er, at landið rindar samsýningina til kommunulæknarnar, og kommunurnar rinda fyri viðtaluhøli, útgerð og bústað til læknaavloysarar.
Landsstýrið hevur sett sær fyri at yvirtaka alla skipanina, men tað gongst striltið.
Ein nevnd við fólkum frá Kommunufelagnum og Heilsumálaráðnum skal nú kanna, hvussu kommunulæknarnir skulu undir landið.
Fundur var týsdagin millum Sirið Stenberg, landsstýriskvinnu, og Kommunufelagið um málið.
Setast fyri summarfrítíðina
Nevndin skal mannast fyri summarfrítíðina, sigur Eyðun Christiansen, stjóri í Kommunufelagnum. Men ikki er ásett, nær nevndin skal verða liðug.
Uppskot um ávegis avtalu millum land og kommunur um kommunulæknaskipanina varð gjørd fyri einum ári síðani.
Kommunurnar vóru tó ikki á einum máli um avtaluna, tí viðurskiftini vóru so ymisk í kommununum.
Tí varð mælt til at tosa við einstøku læknaøkini.
Hetta byrjaði og endaði eisini í Klaksvík, tá ikki bar til at flyta viðtalurnar hjá kommunulæknunum í sjúkrahúsið.
Sambært tølum, sum Útvarpið hevur, kostaði kommunulæknaskipanin kommununum góðar 66 mió. kr. í rakstri árini 2011-2016 og 19,5 milliónir krónur í íløgum.
Sí eisini


text:
Runavíkar Havn boðar við hesum frá, at ferðamannaskipið Seabourn Quest, ið vitjaði í Runavík hin 24. juni, kemur aftur fríggjadagin 27. juli og liggur við kai frá kl. 9.00 til kl. 23.00. Skipið skuldi eftir ætlan inn á Tórshavn. Umboðsfelag hjá Seabourn Quest er Tor Shipping. Fyrireikingarnar til at taka ímóti skipinum eru farnar ígongd.
Runavíkar Havn og Visit Runavík bjóða gestunum vælkomnum.
26.07.2018
Seabourn Quest vitjar aftur fríggjadagin!
Runavíkar Havn boðar við hesum frá, at ferðamannaskipið Seabourn Quest, ið vitjaði í Runavík hin 24. juni, kemur aftur fríggjadagin 27. juli og liggur við kai frá kl. 9.00 til kl. 23.00. Skipið skuldi eftir ætlan inn á Tórshavn. Umboðsfelag hjá Seabourn Quest er Tor Shipping. Fyrireikingarnar til at taka ímóti skipinum eru farnar ígongd.


text:
Eg havi altíð havt ein veikleika fyri timetravel filmum. Tað er okkurt um tankan at hava makt yvir tíðini, tí hvør vil ikki uppliva fortíðina ella framtíðina? Timetravel søgurnar eru eisini altíð spennandi. Við stórari makt kemur størri ábyrgd, og fert tú aftur í tíðina, kunnu avleiðingarnar í nútíðini vera ræðuligar.
Hví eri eg heilt burtur í hesum? Eg vil kóka tað niður til mín uppvøkstur við Back to the Future. Marty McFly, Doc og hansara tíðarreisandi DeLorean gandaðu meg í eina aðra verð tá eg var smádrongur. Enn tann dag í dag vil eg eiga ein DeLorean, sjálvt um tað í botn og grund er ein ræðuligur bilur. Hann skal jú bara síggja kul út, ha?
Ì dag hanga góðir timetravel filmar ikki á trøunum, men av og á kemur okkurt gott út. Tá eg sá trailarin til Project Almanac varð eg spentur. Her hava vit ein timetravel film, ið brúkar found footage vinkulin og sær lovandi út.
Framhald undir trailarinum.
Innihald
Alt byrjar fínt. Teenagarin, David, finnur ein heimafilm frá sínum sjeynda føðingardegi, har hann sær seg sjálvan sum vaksnan í einum spegili. Alt verður meira spennandi, tá hann finnur eina tekning til eina tíðarmaskinu, sum pápi hansara hevði goymt í kjallarinum áðrenn hann doyði. David byggir maskinuna við sínum vinum, og tey brúka maskinuna til at klára seg betur i skúlanum, vinna í lotto og fara til festivalar ið langt síðan hava verið. Alt er stuttligt líka til ein teirra endar í einari vanlukku og forstýrar tíðarlinjuna.
Samandráttur
Project Alamanac livdi avgjørt ikki upp til tað eg vantaði. Uppbyggingin er góð, har vit fáa at vita at pápi David arbeiddi fyri eitt firma, sum vildi hava hesa tíðarmaskinuna. Tað er mystikkur í hvussu pápin doyði og tekningin til maskinuna endar í kjallarinum heima hjá David. Hetta fáa vit tó aldrin nakað meir at vita um. Ì staðin fer søgan heilt av sporinum og endar bara við at alt er heilt í ordan aftur.
Tað er ikki lætt at gera ein góðan timetravel film. Tað eru nógvir bóltar ein skal hava í luftini og alt skal passa saman tá tað kemur til stykkis. Timetravel paradoksir kunnu uppstanda, ið gera at søgan ikki hongur væl saman. Fert tú at greina ein klassikkara, sum Back to the Future, finnur tú eisini paradoskir har. Tað hevur týdning at filmurin er undirhaldandi og ikki ov ringur at lýta yvir. Project Almanac er langt frá at náa hesum málinum. Tí var mítt upplivilsi sera skuffandi av hesum filminum.
Eg gevi Project Almanac 1/6 sofum:
Um tú leitar eftir góðum timetravel filmum er hopið langt frá úti. Eg viðmæli: Back to the Future, Bill & Ted, Hot Tub Time Machine, Timecrimes og Primer.
Er tað found footage filmum tú leitar eftir, viðmæli eg: Chronicle, Cloverfield, 127 Hours, Trolljegeren og Rec.


text:
Eitt alkohol er, í evnafrøðiligum høpi, eitt lívrunnið mýl við einum ella fleiri hydroxybólkum (-OH). Rúsandi løgurin vit vanliga nevna alkohol eitur í evnafrøði ethanol (sí mynd). Alkoholir verða nevnd við endingini -ol ella, um aðrir hægri raðfestir bólkar eru í mýlinum, við hydroxy-. Eitt mýl við einum hydroxybólki bundnum til ein benzenring kallast ein phenol og verður ikki roknað sum eitt alkohol.
Alkoholir verða deild í tríggjar bólkar:
- Primer alkoholir, hydroxybólkurin er bundin til eitt carbonatom, ið hevur hægst eitt annað carbonatom sum nábúgva.
- Sekunder alkoholir, hydroxybólkurin er bundin til eitt carbonatom, ið hevur tvey onnur carbonatom sum nábúgvar.
- Tertier alkoholir, hydroxybólkurin er bundin til eitt carbonatom, ið hevur trý onnur carbonatom sum nábúgvar.
Dømi um nøkur alkohol:


text:
Gummistivlar eru ikki altíð framleiddir úr gummi. Til dømis eru fleiri bíligir barnastivlar framleiddir úr bleytum PVC við ftalatum, ið kunnu vera skaðilig fyri umhvørvi og heilsu.
Gummistivlar kunnu vera úr gummi ella úr PVC. Gummi kann entin vera natúrgummi (latex) ella kunstgummi. Náturgummi er framleitt úr gummi frá gummiplantum, meðan kunstgummi er framleitt úr ráolju og gassi.
Stivlabuksur – ella waders - sum serliga vera brúktar til frítíðarfiskiskap, eru ofta framleiddar úr bleytum PVC.
Um tú vilt sleppa undan at dálka umhvørvið, so er best at keypa gummistivlar og stivlabuksur, ið ikki innihalda PVC og ftalat. Nógv sløg av stivlum eru til keyps, sum eru framleiddir úr tilfari, ið ikki hevur stórvegis árin á umhvørvið.
Gummistivlar úr náttúrugummi eru betri fyri umhvørvið enn formstoyptir PVC-stivlar. Men ofta kann vera trupult at vita, hvørjum tilfari stivlarnir eru úr - spyr teg tí fyri innan tú keypir.
Umhvørvismerkini gera tað lætt og skjótt at finna umhvørvisvinarligar vørur klæði. Les meira um umhvørvismerkir her. Tá ein vøra er merkt við Blómuni ella Svananum, er tað trygd fyri:
Tíanverri eru enn ongir svana- ella blómumerktir gummistivlar á søluhyllunum.
Stivlar, sum eru reinir og lítið brúktir, og sum onnur kunnu endurnýta, kunnu latast til endurnýtsluhandlar (t.d. Bláa Kross, Reyða Kross og Iktys) ella til loppumarknaðir.
Gummistivlar og waders úr PVC plasti skulu ikki burturbeinast sum vanligt húsarhaldsburturkast, men skulu latast inn og tyrvast. Les meira um burturbeining av burturkasti.


text:
25. februar var Aliráðstevnan 2011.
Yvirskriftin fyri aliráðstevnuna var: Framhaldandi burðardygg føroysk alivinna – hvussu fasthalda vit góðu lívfrøðiligu úrslitini
Nakrar av framløgunum liggja her:
Jóhan Dahl Vinnumálaráðharri setti ráðstevnuna
Marknaðarútlit fyri alivinnuna í 2011 - Paul Aandahl
“Salmon from the Faroe Islands” - Árni Olsen
Fiskagoymsla og metingar - Rúni Dam
Umhvørvisávirkan av aling á Kaldbaksfjørð - Gunvør á Norði
Produktionsrelaterte sygdommer hos laksefisk - Trygve T. Poppe
Lakselus – behandling og resistens - Tor Einar Horsberg
Laksalús – teljingar, resistenskanningar og populasjónskanningar - Regin Arge og Ása Jacobsen
Framleiðsluoptimering av laksi - Rúni Weihe
Góðska á føroyskum alifiski - Magnus Pauli Magnussen
Ringar á Sjónum - Helgi Jacobsen


text:
11. februar fóru vit við Norrønu til Føroyar. Túrurin til Hirtshals var meira spennandi enn gott var. Vit høvdu books pláss á tveimum bátum. Fyrst Hundested-Rørvig og so Sj. Odde-Ebeltoft. Tá vit komu til Hundested segði konan at báturin var seinkaður, tí fjørðurin var frystur. Hann var so nógv seinkaður at vit ikki náddi okkara bát úr Sj. Odde. Vit máttu so umbóka okkara pláss har til Sj. Odde-Århus sum fór 1½ tíma seinni. Tá vit komu til Sj. Odde sigur maðurin at báturin er eitt lítið sindur seinkaður.
Check inn til Norrønu er seinasta lagi 2 tímar áðrenn fráfer, tvs. kl 13. Vit vóru í Århus akkurát kl 13 og GPSarin segði at vit vóru í Hirtshals kl 15.00… Norrøna fer kl 15.00. Hallur koyrdi sum um hann hevði eld í einum vissum stað og vit vóru í Hirtshals 14.40 og sloppu akkurát við.
Tað er deiligt at verða í Føroyum. Nú er verkfalli av, so Magna má sleppa í stovn sum skjótast. Eg skal byrja um eina viku.
Herbert og Magna hava hildi tunnuball. Herbert hevur verið og skreitt. Magna hevur reiggja.
Húsini eru reist. Vónandi gongur tað skjótt nú. Annars eru vit komin nøkunlunda uppá pláss her.
(Myndirnar eru stjolnar frá ommu…. hon hevur kameraði)


text:
EB/Streymur í steypafinalum
So er stóra Steypafinalu vikuskifti fyri framman og vit hava 2 lið við í ár. U21 Menn spæla fríggjakvøldið kl.20.00 og EB/Streymur Skála kvinnur spæla leygardagin kl.16.15
Skipa verður fyri upphiting Í Hólmanum á Eiði fríggjakvøldið frá kl.17.30 við andlitsmáling og øðrum. Bussur koyrir til Havnar kl.18.30
Leygardagin verður upphiting við Margáir frá kl.14.00
Høvið verður at heilsa uppá spælararnar áðrenn teir fara til Havnar. Tað verður andlitsmáling, kaffi/te og okkurt afturvið.
Møguleiki verður at keypa sær eina EB/Streym Skála T-shirt kostnaður 100 kr. Bussur koyrir eisini til Havnar leygardagin kl.15.00
Tilmelding til buss er á tlf. 271404 og tað er avmarkað pláss.
Kostnaður fyri bussin er 50 kr.
Seinasta freist at tekna seg til buss er hóskvøldið kl.22.00
Sigið frá um tit ætla við fríggjakvøldið, leygardagin ella báðar dagar


text:
Orð: Jóannes Patursson
Lag: Langt burt frá øðrum londum
Viðmerking: Yrktur heim eftir gøtuni frá Reynsmúla.
1. Sjá hesi fjøll og tindar!
er hetta landið mítt?
Er hetta tað, sum fedrar várir nomu?
Og hava vit tað arvað væl eftir teimum frítt,
so her ráða slektirnar tær somu?
Og nei og aftur nei! tað er minni enn so,
tí heimarættur vár hann er rikin á flog.
– Sig so, her ráða føroyingar í Føroyum!
2. Tí annaðhvørt fjallið er farið undir kong,
latínskúli vár datt fyri bakka,
og løgtingið rykt er frá stýri aftan úr rong
og samankroyst á tvinnar danskar krakkar.
Várt móðurmál fekk læstan kjaft –
nú er ei annað tos
enn eingilskar rukkur og danskt dumbubos –
sig so her ráða føroyingar í Føroyum!
3. Ja, so er manna hugsan, og so er manna trú,
at heimaráð er einki uttan eiti;
tað tykist okkum fjálgast at vera eins og kú,
ið livir væl í sínum heimabeiti.
Men sáran hoyrast hvinini úr homrum hvølt og ørt:
“Á, neyðara landsmenn, hvat hava tit gjørt!
Tit dripið hava føroyingin í Føroyum.”


text:
Heini í Skorini saman við heimsins fremstu granskarum
Mitt í august luttóku nakrir av heimsins fremstu granskarum í altjóða mannarættindum á einum seminari í Keypmannahavn, sum Dansk Institut for Menneskerettigheder skipaði fyri.
Seminarið snúði seg um altjóða politikk og mannarættindi við serligum atliti til muslimska heimin og vesturheimin.
Heini í Skorini, sum er innskrivaður ph.d.-lesandi á King´s College London, og sum eisini er tongdur at Fróðskaparsetri Føroya, var millum innbodnu gestirnar á seminarinum. Heini skrivar um religiónskritikk og talufrælsi í einum altjóða samanhangi og hyggur serliga at førda politikkinum hesum viðvíkjandi í tí sonevnda Mannarættindaráðnum í ST, har alskyns lond stríðast um, hvørjar altjóða reglur skulu vera galdandi viðvíkjandi religión og talufrælsi.
Flestu granskararnir á seminarinum eru frá amerikanskum og evropeiskum universitetum, og saman orðaðu tey eitt “manifest” ella eitt tilmæli til felagsskapin fyri heimsins muslimsku lond, OIC (Organization of the Islamic Cooperation), sum telur 57 limalond og er heimsins størsti felagsskapur eftir ST. Tilmælini eru prentað í t.d. stóru turkisku avísini Today´s Zaman, sí leinki her
Hetta nýggja netverkið av altjóða granskarum samstarvar nú um aðrar verkætlanir, eitt nú eina ráðstevnu í Istanbul á sumri í 2014.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Eirikur Lindenskov 28.12.2017 (11:06)
Hans Pauli Strøm sjeyti
Í dag fyllir Hans Pauli Strøm, fyrrverandi løgtings- og landsstýrismaður fyri Javnaðarflokkin, 70 ár.
Hans Pauli Strøm er útbúgvin sosiologur, Cand. scient. soc., og hevur í mong ár starvast á Hagstovuni.
Hans Pauli Strøm, sum býr í Vestmanna, varð valdur á ting í 1998 fyri Norðstreymoyar valdømi. Tað eydnaðist ikki at endurvinna sætið á løgtingsvalinum í 2002. Norðstreymoy hevur altíð verið ein tungur burður hjá Javnaðarflokkinum. Bara tvær ferðir áður í næstan 90 ára longu søgu Javnaðarfloksins hevur tað eydnast flokkinum at fáa umboð valt í Norðurstreymoy, í 1984 og í 1990, tá Thomas Arabo varð valdur. Men á valinum í 2008, tá Føroyar vóru eitt valdømi á fyrsta sinni, varð Hans Pauli Strøm afturvaldur.
Men tá Javnaðarflokkurin skipaði landsstýrið í 2004 vóru boð eftir Hans Paula Strøm at koma í landsstýrið, og hann sat í trimum landsstýrum frá 2004 til 2011, har hann røkti fyrst starvið sum landsstýrismaður í almanna- og heilsumálum, og eftir at samgongan varð umskipað í 2008 í heilsumálum.
Hann hevur starvast á Hagstovu Føroya síðani 1988, men hevur tó verið í farloyvi, meðan hann var landsstýrismaður. Hann var í yngri árum við til at stjórna blaðnum Oyggjaskeggja frá 1969 til 1975. og seinni Framanum frá 1975 til 1985. Hann var formaður í Búskapar- og løgfrøðingafelagnum fyrst í nítiárunum
Hans Pauli Strøm er ættaður úr Vági, sonur Herborg og Torkil Strøm. Hann er giftur við Gyðju Hjalmarsdóttir Didriksen úr Vestmanna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýggjar samgongusamráðingar eru júst byrjaðar í Íslandi. Vinstri-grøni flokkurin og Framsókn mynda møguliga stjórn við Sjálfstæðisflokkinum.
Tað tók ikki nógvar dagar hjá seinastu andstøðuni at koma til tað niðurstøðu, at samráðingarnar bóru ikki á mál. Vinstri-Grøni flokkurin, Samfylkingin og Pirátarnir søgdu allir, at andstøðan kundi manna næstu stjórnina, men Framsóknarflokkurin hevði ikki álit á Pirátinum sum samgongufelaga. Framsóknarflokkurin var heldur ikki áhugaður í at taka Viðreisn við í samráðingarnar, tí flokkurin segði seg ikki vilja hava eina samgongu, sum varð mannað av fimm flokkum. Men dulda orsøkin til samráðingarslitið var helst, at Framsóknarflokkurin vildi hava eina samgongu í strekti seg longri yvir miðjuna.
Nú eru nýggjar samráðingar byrjaðar, og um tær bera á mál, er líkt til, at Framsóknarflokkurin fær sín vilja. Tí Sjálfstæðisflokkurin, Vinstri-Grøni flokkurin og Framsóknarflokkurin samráðast nú um at skipa samgongu. Politiskir eygleiðarir hava allatíð róð uppundir, at hetta var ein møguleiki, men samstundis hevur dentur verið lagdur á, at ein tílík samgonga ikki hevði verið væl dámd ímillum grasrøturnar í Vinstra-Grøna flokkinum. Og tá ið tingbólkurin í Vinstra-Grøna flokkinum tók avgerð um at fara í formligar samráðingar við Sjálfstæðisflokkinum, var tað heldur ikki við fullum meiriluta aftanfyri. Tvey tingfólk í Vinstra-Grøna flokkinum atkvøddu ímóti samráðingunum og hava eisini sagt alment, at tey ikki hava álit á Sjálfstæðisflokkinum.
Sjálfstæðisflokkurin og formaðurin í flokkinum, Bjarni Benediktsson, hava verið fyri atfinningum vegna fleiri persónsmál. Val varð útskrivað í september, tá ið Bjørt Framtíð ikki segði seg kunna hava álit á Bjarna Benediktssyni, tí hann ikki hevði sagt frá, at pápin var partur nógv umtalaðum rættarligum máli. Bjarni Benediktsson hevur eisini verið í andglettinum fyri sína persónligu fíggjarstøðu, tí hann seldi partabrøv í bankanum Glitnir stutt undan bankakreppuni í 2008, tá ið hann sjálvur sat í fíggjarnevnd Altingsins og hevði atgongd til serligar upplýsingar um fíggjarstøðuna í landinum.
Mett verður, at Vinstri-Grøni flokkurin fer at krevja forsætisráðharran, um nøkur stjórn skal gerast, og Bjarni Benediktsson hevur sjálvur ikki talað ímóti lata sessin frá sær, um tað skal til, fyri at samgonga kann skipast. Tí er líkt til, at Katrin Jakobsdóttir, forkvinnan í Vinstra-Grøna flokkinum, verður forsætisráðharri, um samgonga verður skipað. Ein samgonga ímillum hesar tríggjar flokkar hevði verið mannað við 35 tinglimum. Altingið er mannað við 62 limum.


text:
Fyrilestrahaldari er Marianne Nord Hansen, forkvinna í seinfylgjufelagnum í Danmark. Hon hevur sjálv havt krabbamein og hevur í nógv ár veitt ráðgeving og vegleiðing til fólk við seinfylgjum.
Fyrilestur um seinfylgjur eftir krabbameinssjúku og krabbameinsviðgerð
Dan Klein --- 08.08.2018 - 08:45
Fyrilestur um seinfylgjur eftir krabbameinssjúku og krabbameinsviðgerð
Fyrilestur um seinfylgjur, eftir krabbameinssjúku og viðgerð, verður mánakvøldið 24. september kl. 19.00 í Smæruni.
Viðgerð fyri krabbamein er batnað nógv seinastu árini og alsamt fleiri gerast frísk, men kortini eru tað fleiri, sum fáa seinfylgjur av sjúkuni og viðgerðini. Fylgjur, ið eisini kunnu vísa seg nógv ár seinni, og sum kunnu vera til stóran ampa.
Fyrilestrahaldari er Marianne Nord Hansen, ið er forkvinna fyri seinfylgjufelagið í Danmark. Hon hevur sjálv havt krabbamein og hevur í nógv ár veitt ráðgeving og vegleiðing til fólk við seinfylgjum. Hon skipar javnan fyri undirvísing og hevur fyrilestrar um evnið, eins og hon er við í arbeiðinum at menna granskingararbeiði innan seinfylgjur í Danmark.
Fyrilesturin hjá Marianne Nord fer m.a. at taka støði í teimum mest vanligu seinfylgjunum, viðgerð av hesum og um hvat ein sjálvur kann gera fyri at lætta um og hvat ein skal vera varur við í mun til seinfylgjur.
Fyrilesturin verður mánakvøldið 24. september kl. 19.00 í Smæruni í húsinum hjá Starvsmannafelagnum, J.H: Schrøtersgøta 9, Tórshavn
Tiltakið er ókeypis og øll eru hjartaliga vælkomin


text:
Týsdagin 23. februar kl 15.00 vitjar Karin Kjølbro á bókasavninum við Løkin í Runavík. Hon fer at hugleiða og tosa um góð ellisár.
Tiltakið er fyriskipað í samstarvi við Dagtilhaldið í Runavíkar kommunu, og er serliga ætlað teimum eldru borgarunum.
Øll eru tó vælkomin, og tað er ókeypis atgongd.
Karin Kjølbro hevur nógvar áhugaverdar lívsroyndir og upplivingar, sum hon kann taka støði í, tá hon skal tosa um góð ellisár. Karin er fødd í Klaksvík og er útbúgvin sosialráðgevi. Hon var fyrsti leiðari á Kriminalforsorgini, sum var sett á stovn í 1977. Har var hon leiðari líka til hon fór frá vegna aldur. Í 1978 var hon onnur av fyrstu kvinnunum, íð vóru valdar beinleiðis inn á Føroya Løgting. Sosialpolitikkur í breiðari merking hevur havt hennara stóra áhuga. Í 1971 var hon ein av stovnarunum av Javna. Hon hevur eisini verið í fremstu røð í arbeiðinum fyri javnstøðurættindum millum kynini. Longu í 1979 legði Karin Kjølbro fram uppskot um javnstøðulóg fyri Føroyar. Henda bleiv tó ikki viðtikin fyrr enn í 1996. Hóast Karin nú hevur lagt sítt borgarliga starv frá sær, er hon framvegis vís og virkin.
Tiltakið er partur av eini røð av hugnaligum og upplýsandi seinnapartstiltøkum, sum Dagtilhaldið í Runavíkar kommunu og Bókasavnið við Løkin samstarva um. Umframt hugleiðingar frá Karini, so er prát og drekkamuður í hásæti. Tiltakið er ókeypis og øll eru hjartaliga vælkomin.
Dagtilhaldið í Runavíkar kommunu og Bókasavnið við Løkin.


text:
- Tíðindi, mentan og ítróttur
Mistu sigurin í yvirtíðini
Tað var Litava, sum fekk betri byrjanina, og teir løgdu seg eisini fram um eftir góðar fimtan minuttir. Men 10 seinni minuttir javnaðu føroyingar.
Seks minuttir fyri leiklok løgdu Føroyar seg fram um 2-1, og líkt var til ein føroyskan sigur. Men í 92. minutti fekk Litava brotsspark og skoraði.
Tað var Meinhard E. Olsen, sum skoraði til 1-1, og Jákup B. Andreasen, sum skoraði til 2-1.
Dysturin móti Litava var næstseinasti dystur í hesari EM-undankapping. Føroyar spæla síðsta dystin týsdagin á útivølli móti Danmark, sum eisini er oddalið í bólkinum.
Sí eisini


text:
SKÍN ’17 – Vika 2
Enn ein vika farin afturum. Er tað bara hjá mær, ella gongur tíðin hjá tykkum eisini alt for skjótt??
Ein klárar næstan ikki at fylgja við! Mona hon koyrir á okkum og tað er júst sum tað skal verða. Eg setti mær faktiskt eitt mál í byrjanini av vikuni, sum eg ætli mær at røkka, tá allar seks vikurnar eru farnar. Eg vil gjarna hava mist 3 kilo. Tað haldi eg eri eitt rímiligt mál og avtíð at tað ikki altíð er vektin, sum er avgerandi, so er eisini spennandi at vita hvussu nógvir sentimetrar fara at hvørva. Eg vigaði og tók mát í gjár, og okkurt er í hvussu er hent. (svarið finnur tú longur niðri).
Náhh, men hóast vikan hevur gingið skjótt, so hevur hon verið góð. Evnið hesa vikuna er “ANTIKURUR”. Hetta dámar mær væl. Eg havi snøkt sagt fingið nokk av, at vera á kur! Tað er nakað forferdiligt fjas. Tað heldur í eina tíð, til ein blívur svakur av at telja kaloriur, ikki sleppa at eta sítt yndis bomm, og hava túsund appir, sum fortelja hvussu nógv tú hevur brent, og hvørjar venjingar tú skalt gera í dag. Ongin tímur at liva soleiðis ha? Nei.. bara í eina tíð.
Eg eri komin fram til, at ein ikki skal seta so nógv fokus á, tað at vilja liva sunt. Oyssus eg minnist væl fyrr. Eg var altíð á kur, og tá eg var, so snakkaði eg ikki um annað. OMG tað ringasta eg fái, er at hoyra fólk, sum eru sogin so langt inn í kurin, at tey onki annað síggja og onki annað gevur teimum meining. Hetta er so ósunt fyri okkum, ikki bara kroppsliga men eisini sálarliga.
At hava tað gott í okkara kroppi og at liva sunt, er ein grundleggjandi ynski, men samstundis er hetta bara nakað, sum ikki eigur at fylla ov nógv í okkara tonkum. (um ikki hetta er okkara lívsstarv sjálvandi). Tí mugu vit heldur royna at finna okkum ein lívsstíl, sum vit kenna okkum væl í. Vit kunnu ikki ongantíð eta sukur.. Sjálvandi kunnu vit eta sukur viðhvørt. Vit kunnu eta alt vit ynskja, men heldur minka um mongdina.
Nú fekk eg ein spurning í gjár, um hvussu eg kundi gera so nógvar lekkrar køkur alla tíð, men ikki taka uppá??
Sum eg plagi at siga: Ongin er blivin feitur av einum stykki.
Tað trúgvi eg veruliga uppá. Tað er ikki tað eina stykkið av køku, sum fer at gera meg feita. Men um eg eti trý, so kundi tað hent seg, at tað fór at gera mun. So leingi vit eta við máta, og um tað mesta av hinum eg eti er sunt, so kann man gott fáa sær eitt køkustykki í ny og næ.
Trupulleikin liggur í, at vit ofta eta alt ov nógv. Okkara kenslur stýra okkum, tá vit ganga svangar við innkeypskurvini. Altso eg kenni væl til tað. Skynsemið er fullkomiliga horvið, og vit hava hug til ALT. Tá dagurin hevur verið langur og stravin, og vit eru soo troyttar, tá leita eyguni ofta fram til bommskápið, hóast vit eru greiðar yvir, at vit burdu hildi okkum laaangt burtur. Hetta er freistingar í gerandis degnum, og tær fara altíð at verða har. (tí einu vikuna í mánaðanum, eru tær kanska eitt sindur eyka til staðar). Vit mugu læra okkum sjálvar at kenna, og finna útav hvat riggar til okkum.
Eg eri vaksin upp við, at vit altíð áttu bomm inni og ofta stóð ein skál við onkrum lekkrum á borðinum. Hetta var ikki einstýðandi við at vit ótu av tí alla tíð. Tí havi eg lætt við at síggja freistingar, uttan at hava tørv á at eta av tí. Men ein vinkona hjá mær, hevur tað púra mótsætt. Hon er von við, at um man eigur tað inni ella tað stendur á borðinum, so skal skálin tømast! Har hava vit báðar tveir fullkomiliga ymiskar tørvir og hugsunarhættir. Tí er tað umráðandi at finna útav hvussu TÚ lættari kann finna fram til ein sunnari lívsstíl, sum riggar fyri teg.
Tað góða við SKÍN ’17 er felagsskapurin og skráin. Altso tað er deiligt at onkur er sum skumpar undir. Aftur hesa vikuna fingu vit ljóðfílar at ganga/renna til og video við venjingum. Tað er so lekkurt, tá man er komin í gongd! Tað var tað eisini hesa vikuna, og eg merki longu at eg orki og tími nógv betur. Mona er so góð til at heppa uppá okkum og koma við góðum ráðum.
Hon ráddi okkum til at verða varhugin við, hvat stendur aftanfyri á ymisku vørunum vit eta. Hetta hevur eisini verið gott, tí nógv av tí inniber kanska nógv, ið vit ikki eru tilvitað um. Vit royna at halda okkum til, at eta vørur í maksimum hava eitt sukurinnihald uppá 5%. Hetta nýta vit sum mátistokk, og tað er super. Eg havi gjørt nokk so nógv hesa vikuna, við at finna mær sunnari útgávur av svansi, sum mær dámar væl. Sum sagt, eri eg ein ordans sukurgrísur og mungi hvønn dag eftir onkrum lekkrum. Mær dámar jú so væl at hugna mær, men hetta haldi eg veruliga hjálpur. So ístaðin fyri tað ordiliga søta og feita, eigi eg dadlur, ananas, mango, jarðber, rískeks, muslibar og annað inni, um sukurtrongdin er av tí allar ringasta.
Oyjøøsssus hetta bleiv langt hjá mær, men altso, ein deilig vika! Sum eg fortaldi í byrjanini, havi eg verið á vektini og máta meg. Vektin sigur ikki tað heilt villa, men hon er so minkað við 0,6 kg, men har afturímóti havi eg mist 10,5 cm, so tað sigur eitt sindur meira, um at okkurt altso er hent. Tað er deiligt og eg merki tað eisini væl. Áðrenn skeiðið, hevði eg ikki vigað meg í fleiiiiiri mánaðar. Eg vil heldur merkja eftir, um eg kenni meg væl í mínum kroppi, heldur enn at hyggja eftir einum tali á vektini. Men fyri at fylgja við gongdini hesar seks vikurnar, geri eg tað sjálvandi.
Tað verður spennandi at vita hvat hendan vikan hevur at bjóða.
BANANÍSUR Á SPJÓTI
Eftirsum tað er mánadagur og vit hava brúk fyri onkrum sunnum og lekkrum, at byrja vikuna við, so fáa tit hetta hugskotið við.
Hetta má verða tann lættasta dessertin, sum er, og so er hon enntá lutfallsliga sunn (tað ganga vit jú so sera høgt uppí).
Tað er ongin orsøk at gera søguni longri enn neyðugt. Tað tú hevur brúk fyri er:
>> Bananir <<
>> Frystiboks <<
>> Sjokulátu <<
>> Krymmel<<
>> Íspinnar <<
Sker bananirnar í trý stykkir. Trýst íspinnarnar í bananstykkini, og koyr tað í ein frystiposa og síðani í frystiboksina í nakrar tímar.
Beint áðrenn tú skal borðreiða, smeltar tú sjokulátuna yvir vatnbað. Tak síðani bananpinnarnar úr frystiboksini og dippa teir í sjokulátuna og pynta við krymmel.
VAR HATTA TAÐ?? JA!
Og veist tú hvat? Hetta smakkar faktiskt ordiliga væl! Eg fekk nakrar vinkonur á vitjan eitt kvøldi og hetta var so lekkurt at borðreiða fyri teimum. Allar ótu upp, so tað má verða eitt gott tekin.
Hví ikki eiga nakrar bananísar í frystiboksini? so kanst tú altíð taka teir upp, um tú nú brádliga fært vitjan.
Vælgagnist!
M&K


text:
Vesturskin kunnger tiltøk
mentan06-08-2018 - 13:45 - Jóanis Nielsen
Um smáar tríggjar vikur fer fyrsta mentanarvika í Vágum av bakkastokki. Mentanarvikan, ið ber heitið Vesturskin, verður í døgunum frá 24. august til 1. septembur. Í síðstu viku vóru tey fyrstu tiltøkini kunngjørd. Niðanfyri ber til at lesa um tiltøkini.
Mála toyposar við Miu
Kom og mála tær ein toyposa í Ungdómshúsinum Loftið í Sandavági 26 august kl. 15
Mia Haldursdóttir Smith fer at leiða verkstovuna, har tú lærir at blanda litir við vatntættari máling, fært íblástur og vegleiðing í at gera tín egna toyposa. Listaverkini eru klár at taka heim við og nýta sama dag.
Verkstovan er ætlað luttakarum í skúlaaldri og eldri.
Verkstovan er Ókeypis
Finn verkstovuna á facebook her
Barnakonsert við Dánjal
Hósdagin 30. August kl. 17, bjóðar tónleikabólkurin 'Dánjal' tær við á eina interaktiva konsert uppliving, við plássi fyri spontaniteti í Gamla Skúla í Sørvági. Umframt at geva áhoyraranum eina litríka tónleikaliga uppliving, verður lurtarin inndrigin og gjørdur til ein part av tí samlaða listarliga skapilsinum.
Tónleikurin er energiskur, villur, melodiskur og melankolskur og nemur okkara innastu kenslur. Við at siga frá hugvekjandi og provokerandi søgum bæði í talu og tónleiki, er grundleggjandi endamálið, at seta ferð á hugflogið hjá áhoyrarunum, og at seta okkurt í gongd.
Um verkætlanina sigur oddamaðurin í bólkinum, Dánjal á Neystabø, soleiðis: "Tað, sum vit leggja dent á, er at geva børnunum eitt inntrykk og samstundis geva teimum pláss til at gera síni egnu úttrykk og útsagnir. Hetta er ein fantastisk arbeiðstilgongd fyri okkum sum listafólk. Ofta eri eg komin til tað niðurstøðu, at hava børnini bara lært helvtina av tí eg havi lært, so er framførslan væleyðnað"
Men mest av øllum er tað ein frálik “live” framførsla!
Tiltakið er ókeypis
Finn tiltakið á facebook her
Náttúruyoga í Salgjógv
Kom og royn yoga í føroysku náttúruni. Tiltakið verður á fjaldu strondini í Salgjógv uttanfyri Bø fríggjadagin 31 august kl. 16.
Øll kunnu luttaka í tiltakinum, roynd sum óroynd. Fyri at koma til Salgjáar krevst tó at man er vælgongdur.
Heibrith Jakobsen er yogalærari á tiltakinum. Heibrith hevur gjørt yoga í 8 ár, og hevur undirvíst sum yogalærari síðani 2014 bæði í Føroyum og uttanlands. Yogatímin verður ein blanding av 'flow yoga' og 'twist & strekk'.
Takið egið undirlag við, so sum máttu, teppi ella handklæði.
Tiltakið er ókeypis
Finn tiltakið á facebook her
Sansa-motorikkur í Viðarlundini í Miðvági
Sansa-motorikkur í Viðarlundini í Miðvági stimbrar sansirnar hjá smábørnum í tí føroysku náttúruni. Við ymiskum spennandi aktivitetum fáa børn og foreldur høvið at royna ymisk sansastimbrandi spøl. Dentur verður lagdur á teir sansirnar, ið eru grundleggjandi fyri motorisku menningini hjá børnum.
Tiltakið er ætlað børnum í vøggustovu- og barnagarðs aldri saman við foreldrum teirra, men øll kunnu vera við.
Mai Prior stendur fyri tiltakinum, sum verur týsdagin 28. august kl. 17. Mai er útbúgvin námsfrøðingur og hevur nomið sær serútbúgving innan sansa-motorik.
Tiltakið er ókeypis
Finn tiltakið á facebook her
Konsert við Lenu Anderssen
Týskvøldið á Vesturskin verður konsert við Lenu Anderssen í Pakkhúsinum Úti á Gjógv. Saman við Niclas Johannesen fer Lena at framføra sangir úr hennara rúgvusmikla sangskatti, umframt okkurt nýtt tilfar.
Lena hevur framført fitt í ár, á festivalum bæði í Føroyum og uttanlands og hevur seinasta árið havt framførslur í Føroyum, Danmark, Íslandi, Onglandi og Canada. Eitt nú skal hon á danska konsertferð við sínum bólki í oktober.
Lena arbeiðir júst nú við nýggjari útgávu saman við Niclas, sum bleiv innspæld í Los Angeles fyrr í ár, og útgávan verður gjørd liðug seinni í ár.
Keyp atgongumerki til konsertina fyri 100 kr á atgongumerki.fo
Finn tiltakið á facebook her
Indisku matur á café Zorva
Café Zorva er nýggj matstova í Sørvági, sum opnaði í juni í ár. Fríggjadagin 31. august og leygardagin 1. septembur bjóðar matstovan uppá indiska matskrá.
Premnath Haldankar er kokkur og ein av eigarunum á Café Zorva. Prem, sum er úr vestara partinum av India, hevur búð nógv ár í føroyum, her hann hevur starvast sum kokkur á matstovum sum Hafina og Áarstova. Indiska matskráin verður ein blanding av vælkendum indiskum rættum og lokalum rættum úr heimstaðinum Goa.
Finn tiltakið á facebook her
Fleiri tiltøk verða kunngjørd í komandi viku. Fylg við á facebook her
Tað er Visit Vágar, ið samskipar Vesturskin í samstarvi við Vága kommunu og Sørvágs kommunu.


text:
Fyrstaliðsvenjarin hjá FLOT, Ottar í Hjøllum, varð eisini úttikin til Oyggjaleikir, sunnudagin. Ikki í svimjing (hóast hann faktiskt luttók fyri FLOT á FM í svimjing, sama dag), men í triathlon. Hann fekk fjórða og seinasta pláss hjá monnum til Oyggjaleikir, meðan ein annar svimjiveteranur, Gudmundur Joensen úr HS, fekk fyrsta. Og undirritaði sleppi eisini við, heilt uttan at fáa sveittan fram 🙂
Úrslitini frá úttøkukappingini í triathlon síggjast her á alnetinum. Men eg kann kanska stutt at draga saman um her niðanfyri:
Saman um tikið vórðu øll av hesum úttikin uttan Evald, sum tó kann troysta seg við at hann eftir øllum at døma skal við til Rhodos sum svimjidómari. Tvær raskar gentur afturat eru í triathlon-hópinum, sum til dagliga venja og kappast og vinna í Danmark.
Sjálvur skal eg við sum venjari og liðleiðari hjá teimum.


text:
Børn í Føroyum verða tvungin at liva í harðskapi
Eitt netverk av 40 føroyingum, sum einamest eru foreldur, stríðast við at myndugleikar ikki taka teirra ákærir um harðskap fyri fult, og ikki kanna hesi mál. Tað kom fram í sendingini Rák (4). Hetta rakar børnini meinast, men foreldur, ommur, abbar, systkin og onnur í familjuni líða øll undir hesum viðurskiftum.
Ein typisk søga sum gongur aftur í netverkinum er, at tá eitt foreldur við børnum endiliga megnar at koma seg burturúr einum harðskapsraktum parlagi, og væntar at fáa hjálp frá myndugleikunum, verða ákærir um harðskap ikki tiknar fyri fult og einki verður kanna. Í tíðarinnar anda vigar javnstøða nógv tá tað kemur til at áseta hvussu nógva samveru foreldur skulu hava, og tað at børn skulu hava samveru við bæði foreldur vigar juridiskt meira enn tørvurin hjá barninum. Børn verða soleiðis tvungin til tvey foreldur hóast tað eina er óegnað. Nógv foreldur verða av Ríkisumboðnum áløgd, at útleverað børn til eitt harðrent foreldur. Hetta førir ofta við sær at harðskapurin á børnini økist, tí nú er barnið óvart og einsamalt saman við tí foreldrinum sum fremur harðskap. Umframt at hetta hevur avleiðingar á lívsgóðskuna hjá hinum foreldrinum og familjuni.
Kathrina Lindenskov Holm, sálarfrøðingur, segði í sendingini Rák (3) at besta vápn at fyribyrgja harskap er at verja børnini. Tað at fremja harðskap er tengt at barndóminum, ein sosialur arvur, so fyri at fáa eitt samfelag við minni harðskapi eru tað børnini sum mugu verjast.
Sidsel Jensdatter Lyster, prestur og løgfrøðilesandi, hevur 10 ára royndir at arbeiða við harðskapsrakt menniskju, sum koma í klemmu vegna jura og væntandi samfelagsligar arbeiðsmannagongdir. Hon sigur at samstarv millum myndugleikar virkar ikki, og sigur at ein loysn hevði verið at fingið rættarsálarfrøði inn í mál um foreldraførleika. Rættarsálarfrøðingar hava innlit í persónleikaóløg og menniskju sum fremja harðskap. Sum støðan er nú hava myndugleikar og fakfólk, sum arbeiða á økinum, ikki tey røttu menniskjaligu innlit, sigur Sidsel Lyster millum annað. Sidsel hevur verið við til at stovna netverk í Danmark, Noreg, Íslandi og Føroyum fyri fólk sum líða undir harðskapi, men ikki verða hoyrd av myndugleikum. Í skrivandi stund eru eini 1500 fólk partur av hesum netverkum. Hoyri meira um evnið í sendingini Rák (4) her. Samrøðan við Sidsel Jensdatter Lyster byrjar uml. 44 minuttir inni í sendingini.
Líknandi tíðindi
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Óreglusemi á fundarborði í fiskimálaráðnum
Islamar vildu hava australska rossaranch, og ánarin er tjóðarhetja
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Kanning av kynsligari misnýslu av børnum í Føroyum
Samband
Postboks 226
FO-600 Saltangará


text:
Hetta er ein søga um eitt hús sum var blátt,
og meg, sum var fullur hvørja leygarnátt,
– hvønn sunnumorgun eg gekk har forbí,
í sama lag og um somu tíð.
Ein genta hon smíltist tá eg kom forbí,
eg smíltist aftur, eg veit ikki hví.
Fólk fór í kirkju, og hanin hann gól,
meðan hjá mær tað í heysinum mól.
Tað er óneyðugt at siga tær frá,
hví ið eg ikki kom heim fyrr enn tá,
tí ólík man ei vera hvør leygarnátt,
hjá teimum sum halda seg til tað sum er vátt.
Lagið var tað sama eftir hvørt ball,
øldunstur, spíggja og eitt mislukkað knall,
øll vikulønin úr lummanum fór,
hvar kann eg lána fyri eina Føroya Bjór?
So ein morgun eg gekk har forbí,
sá so at gentan stóð hurðini í,
nú fyrst eg sá hvussu ið hon sá út,
reyðflekkut andlit, og ein stóran búk.
Eg spurdi so pent hvør ið skemtarin var,
gævi Guð at eg aldri fekk hetta svar,
at minnast hvørt leygarkvøld, tað var ikki lætt,
men nú var so økt um okkar’ mannaætt.
Eg hugsaði ei tá um bindandi skjøl,
bað hana læna mær fyri eina øl,
for so til hús – hanin gól kykkelik,
eftir fyrsta javnaran kendi eg til.


text:
Orð: Nikolaus Ludwig von Zinzendorf
Lag 1: Handel Parker
Lag 2: Robert Henry Earnshaw
Lag 3: Timothy Richard Matthews
Týtt úr enskum: Zacharias Zachariassen
Upprunaheiti: Christi blut und gerechtigkeit / Jesus, Thy Blood and Righteousness
1. Jesus, títt blóð, tín rættferð nú
mítt prýði er, mítt dýrdarskrúð.
Íklæddur hesi kann eg frítt
við frøi hevja høvur mítt.
2. Tá eg av foldum hevjist hátt
til bústað mín í Himli brátt,
tá verður hetta verja mín:
Jesus, títt blóð og rættferð tín.
3. Djarvur hin stóra dag eg skal
standa í virði tínum væl.
Reinur í blóðinum, sum rann,
ei nøkur synd meg kæra kann.
4. Óplettað hetta skrúðið skal
meg bera gjøgnum dómsins dal.
Ei aldur dálka dýrd tess kann,
Guds rættferðskrúð er reint sum hann.
5. Lat meg, sum eitt sinn deyðans var,
áh, Harri, frøa meg í tær.
Jesus, títt blóð, tín rættferð nú
mítt prýði er, mítt dýrdarskrúð.


text:
10. februar
10. februar er dagur 41 í árinum í gregorianska kalendaranum. 324 dagar eru eftir av árinum (325 dagar um skotár er).
Hendingar[rætta | rætta wikitekst]
- 1906 - Skipið HMS Dreadnought verður sjósett.
- 1910 - Fyrsti kvinnuligi piloturin flýgur solo.
- 1953 - Felagsmarknaður fyri kol og stál verður settur í verk millum fýra evropeisk lond.
- 2014
- Lisbeth L. Petersen, fyrrverandi formaður Sambandsfloksins, boðari frá alment, at hon hevur meldað seg úr Sambandsflokkinum, tí hon er ónøgd við fleiri viðurskifti, og at hon kennir so illa sín flokk aftur. Eitt nú meinar hon ikki, at ein maður sum hevur snýtt í tolli, skal vera landsstýrismaður.
- Gerhard Lognberg gerst limur í Sambandsflokkinum, eftir at hann hevur verið uttanflokka tingmaður í gott tríggjar mánaðar síðan Javnaðarflokkurin avgjørdi at koyra hann úr flokkinum. Harvið veksur Sambandsflokkurin frá 8 til 9 tingfólk, so nógv tingfólk hevur flokkurin ikki havt síðan 1932.
- 2018 - Føroysku Carlsen systranar luttaka í Melodi Grand Prix við sanginum "Standing up for Love".
Føðingar[rætta | rætta wikitekst]
- 1890 - Boris Pasternak, russiskur rithovundur (d. 1960)
- 1894 - Harold Macmillan, bretskur politikari (d. 1986)
- 1898 - Bertolt Brecht, tyskur rithovundur (d. 1956)
- 1930 - Robert Wagner, amerikanskur sjonleikari.
- 1967 - Laura Dern, amerikonsk sjonleikarinna.
- 1974 - Elizabeth Banks, amerikonsk sjonleikarinna.
- 1986 - Radamel Falcao, kolumbiskur fotboltsleikari.
Andlát[rætta | rætta wikitekst]
- 1923 - Wilhelm Röntgen, týskur lækni, ið uppdagaði røntgenstrálur (f. 1845)
- 2008 - Roy Scheider, amerikanskur sjonleikari (f. 1932)
- 2014 - Shirley Temple, amerikonsk sjonleikarinna og politikari (f. 1928)


text:
Ein vanligur feilur, er at Stavarin ikki riggar, tķ at knappaboršiš ikki er rętt uppsett, hóast fųroysku stavirnir verša rętt vķstir į skķggjanum. Undir Fųroyskt knappaborš er greitt gjųllari frį hesum.
Ķ PowerPoint ber til at nżta fleiri ymisk mįl ķ einum skjali. Ķ skjalinum verša mįlkotur goymdar, sum siga hvųrjum mįli, teksturin er į, og PowerPoint finnur so śt av at nżta tann rętta ręttstavaran til teir ymisku partarnar av skjalinum. Taš ber eisini til at velja, at ręttstavarin skal loypa partar av skjalinum um ķ ręttlestrinum.
Mįliš hjį tekstinum, sum vķsin stendur į, veršur vķst nišast ķ vindeyganum.
Fyri at fųroyski ręttstavarin skal nżtast, mį fųroyski teksturin sostatt verša merktur viš mįlkotuni fyri fųroyskt. Ķ Mįlkotur verša settar į henda hįtt:
Vel spjaldriš Gennemse og klikk į Sprog
Hetta vķsir ein lista yvir tey mįl, iš kunnu veljast. Mįlini sum ręttstavarar finnast til, verša vķst viš eini lķtlari mynd vinstrumegin.
Veršur klikt į OK, og ein blokkur av teksti er markašur, fęr blokkurin mįlkotuna hjį tķ valda mįlinum. Er eingin blokkur markašur, veršur skift til mįliš, og taš sum hereftir veršur skrivaš, fęr mįlkotuna hjį tķ valda mįlinum.
Um Udfųr ikke stavekontrol er valt, veršur teksturin umlopin ķ ręttlestrinum.
Vel Standard-knappin, um tś skalt velja standardmįl, og klikk sķšan į Ja, tį iš spurningurin nišanfyri veršur vķstur.
Tekstur veršur ręttlisin viš at velja Stavekontrol ķ Gennemse-spjaldrinum.
Veršur komiš fram į eitt orš, sum ręttstavarin ikki kennir, veršur eitt vindeyga opnaš.
Ikke i ordbog er oršiš, sum er skeivt stavaš.
Erstat med er taš, sum skeivt stavaša oršiš veršur skift um viš. Hetta er ķ fyrstuni taš sama, sum fyrsta uppskotiš ķ Forslag.
Forslag er ein listi viš uppskotum um, hvussu taš skeivt stavaša oršiš skal skrivast. Ķ Stillingum ber til at velja, um ręttstavarin skal koma viš uppskotum, so um hesin listin altķš er tómur, er taš tķ at hesin mųguleikin er sligin frį.
Ignorer veršur valt, um tś vilt hava, at ręttstavarin skal leypa oršiš um og lata taš standa óbroytt ķ hesum eina fųrinum.
Ignorer alle veršur valt, um tś vilt hava, at ręttstavarin skal leypa hetta oršiš um so leingi sum forritiš koyrir.
Erstat veršur valt, um oršiš, ķ hesum eina fųrinum, skal skiftast um viš taš, sum stendur ķ Forslag.
Erstat alle veršur valt, um oršiš, ķ restini av tekstinum, skal skiftast śt viš taš, sum stendur ķ Forslag.
Tilfųj veršur valt, um oršiš er eitt rętt stavaš orš, iš skal leggjast aftur at brśkaraoršabókini.
Foreslå śtfyllir Forslag viš einum lista viš uppskotum um, hvussu taš sum stendur ķ Erstat med kann skrivast.
Autokorrektur leggur oršiš og ręttingina av oršinum inn ķ autokorrektur-listan, so at oršiš ķ framtķšini veršur ręttaš, so hvųrt tś skrivar.
Opna valmyndina ovast vinstrumegin ķ PowerPoint-vindeyganum og klikk į knųttin PowerPoint-indstillinger.
Vel Korrektur
Tį iš ein krossur stendur viš Lųbende stavekontrol, veršur teksturin ręttlisin, so hvųrt tś skrivar. Ein reyš strika veršur sett undir orš, sum eru skeivt stavaš. Um tś klikkir į eitt skeivt stavaš orš viš hųgra mśsaknappi fęrt tś ein lista viš uppskotum um, hvussu oršiš skal broytast. Viš at klikkja į eitt uppskot viš vinstra mśsaknappi kanst tś broyta oršiš til hetta uppskotiš.
Tį iš krossur er settur viš Skjul stavefejl, veršur eingin reyš strika sett undir skeivt stavaš orš.


text:
Bøkur tú verður klókari av/
Longu áðrenn tú hevur lisið eitt einasta orð í hesum báðum bókunum, ert tú greið yvir, at hetta er góðska, sum vil nakað. Hetta eru bøkur til tey bibliofilu, til sannir bókaelskarar. Góðskan kennist ítøkiliga heilt út í fingraspíssarnar av tí tjúkka dygdarpappírinum, tá tú blaðar, eins og hon sæst á gjøgnumførda, vakra prentinum, sum má sigast at liva upp til innihaldsligu dygdina.Tað snýr seg um tvær bøkur við ritroyndum hjá Søren Ulrik Thomsen og myndum hjá Claus Carstensen, sum Steinprent gevur út. Onnur bókin hevur svarta permu við reyðum bókstavum, hon eitur Lille Dæmonologi, hin er hvít við reyðum stavum og hevur heitið Dét, hvorom man hverken kan tale eller tie, Søren Ulrik Thomsen er serliga kendur fyri sínar yrkingar, tað man ikki vera ov avgjørt at kalla hann eitt slag av donskum tjóðaryrkjara. Men hansara ritroyndir standa í grundini einki aftan fyri yrkingarnar í dygd, hetta eru tekstir, sum vaksa í høvdinum, meðan tú lesur, og sum víðka um sjónarringin og gera lesaran klókari.
"Dét, hvorom man hverken kan tale eller tie" er ein umskriving av einari kendari orðing hjá Ludwig Wittgenstein, sum sambært Søren Ulrik Thomsen eyðkennir upplivingina av sannari list. Upprunaliga er hesin fyrsti teksturin ein røða, sum Søren Ulrik Thomsen helt í sambandi við eina upplating í Statens Museum for Kunst, og hon snýr seg í stóran mun um fatanina av list og poesi, men nertir eisini við munin millum meining og týdning. Lesarin merkir væl, at talan er um ein akademiskan, intellektuellan høvund. Søren Ulrik Thomsen las bókmentafrøði í nøkur ár, men gjørdist síðani yrkjari fulla tíð í staðin fyri at gera seg lidnan. Hann fekk sínar fyrstu yrkingar almannakunngjørdar í Hvedekorn í 1977 og gav sítt fyrsta savn, Cityslang út í 1981. Men um teksturin er vitborin og djúpur, er formidlingin leikandi løtt sum eitt spæl. Í sambandi við spurningin um listafatan, greiðir Søren Ulrik Thomsen frá, at hann ofta verður spurdur um hann ikki er bangin fyri, at hansara yrkingar skulu brotna, tá tær verða greinaðar. Tað er hann als ikki, sigur hann og heldur fast uppá, at listaverk, sum ikki tola at verða útsett fyri greining, eru vánalig. Tað ber nevniliga væl til at troyta eitt vánaligt verk gjøgnum greining og umseta tað til eina eintýðugan týdning og tá hetta er hent er eingin grund til nakrantíð at lesa hesa vánaligu yrking aftur ella hyggja at vánaliga (eintýðuga) málninginum aftur. Eitt gott listaverk blívur hinvegin við at hava okkurt aftrat, sum kanska ikki er so lætt at seta orð á og sum alla tíðina genererar nýggjar týdningar.
Tann svarta bókin, Lille Dæmonologi, er miðsavnað um óndskapin, sum essayisturin sigur seg trúgva uppá heilt ítøkiliga. Fyrsta ritroyndin snýr seg um Eksorsistin, tann kenda ræðufilmin sum William Friedkin leikstjórnaði í 1973, og sum høvundurin greinar og brúkar sum útgangsstøði fyri sínum undrunar- og áhugaverdu hugleiðingum um m.a. fatanina av triviallist og átrúnað. Í seinnu ritroyndini tvinnar ritroyndarhøvundurin nakrar afturminningar saman við onkrum, sum hann hevur lisið og tekur við hesum samanum lyndið hjá tí ónda. Óndskapur er menniskjaligur av lyndi, heldur hann, og tað óansæð um tað er tað slagið av óndskapi og upploysn, sum alkoholisma førir við sær, ella tá ein maður uttan nakra orsøk ella frágreiðing velur at sparka ein hund. Tilvitaður, djevulsettur óndskapur er eisini einasta frágreiðing, sum høvundurin fær til at passa við teir gerningar, ið vórðu framdir undir nazistaveldinum. Hendan frágreiðingin hjá mær ljóðar kanska tung og fýrakantað - tað er teksturin yvirhøvur ikki, hann er tvørturímóti málsliga nuanseraður og fjølbroyttur og sum heild ein sonn frægd at lesa. Við nøkrum ítøkiligum, eyðskildum dømum megnar Søren Ulrik Thomsen at leiða lesaran fram móti stórum, universalum ásannanum. Hansara stóra mentanarliga og bókmentaliga innlit og skynsemi er avrundað av einum serstøkum fjálgum, medmenniskjansligum tóna, humor og sjálvspei, sum ger lesiupplivingina til nakað heilt serligt, samstundis sum ritroyndirnar í grundini eru so mikið djúpleittar, at tær saktans kunnu lesast fleiri ferðir
Claus Carstensen og Søren Ulrik Thomsen eru nøkulunda javngamlir og byrjaðu báðir at gera um seg á danska mentanarpallinum um somu tíð tíðliga í fýrsunum. Heliografisku prentini hjá Claus Carstensen eru merkt av sama kompakta dámi sum ritroyndirnar hjá Søren Ulrik Thomsen, hetta eru myndir, tú kanst hyggja eftir aftur og aftur. Báðir listamenninir tykjast áhugaðir í trivialmentanarligari ikonografi og psykologiskum grundsøgum, eitt nú allýsir Søren Ulrik Thomsen temaið í flestum ræðufilmum at vera eitt slag av afturkomu hjá tí fortrongda, og Claus Carstensen tykist vera inni á júst hesum sama í sínum variatiónum av myndum, sum m.a. eru gjørdar við íblástri í myndamálinum hjá heavymetalbólkum. Við sínum serstaka áhuga fyri tí grumma og ræðuliga og fyri mótmentanum í samfelagnum, er áhugin fyri heavymetalmentanini sjálvsagdur. Tungmálmsrokkur snýr seg ofta um negativar kenslur av ótta og øði og úttrykkið er ofta dapurt og aggressivt í ein næstan barnsligan mun í sínum ágrýtni eftir at provokera og skelka áskoðaran. Myndirnar hjá Claus Carstensen eru nógv meira tilvitaðar enn tað og tær eru eisini meira enn bert illustratiónir av nøkrum ritroyndunum. Talan er um sjálvstøðug listaverk, sum snúgva seg um somu evni sum tekstirnir viðgera. Óhugnaligu, avskeplaðu myndevnini eru fløkt inn í ymisk mynstur og yvirmálingar, sum bæði sýnist hugtakandi rátt og ekspressivt og sum samstundis hevur okkurt greinandi, gløggskygt yvir sær. Nógvar av myndunum eru daprar og tykjast á sama hátt sum tekstirnir viðgera lyndið hjá óndskapinum, men fría sambandið millum tekst og mynd elvir til eina ørgrynnu av assosiatiónum, sum gera upplivingina av bókunum enn ríkari.
Bøkurnar báðar eru ikki stórar í vavi, men tær hava stóra innihaldsliga tyngd. At fáa tvær tílíkar bøkur út á einum føroyskum forlagi, má sigast at vera eitt ordans bragd. Tað var sum skilst Claus Carstensen, sum fekk hugskotið til bókina, sum eftir ætlan verður partur av eini røð av tílíkum listafólkabókum, sum Steinprent skal geva út. Tað er fyrst og fremst Steinprent, sum saman við listafólkunum stendur fyri bragdinum. Men sambært fólkunum á grafiska verkstaðnum, hevði einki verið gjørt uttan ta málføru hjálpina frá Føroyaprent, sum bæði hevur stuðlað verkætlanini og sum á sera sannførandi hátt hava staðið fyri tí krevjandi prentiarbeiðinum. Claus Carstensen og Søren Ulrik Thomsen: Dét, hvorom man hverken kan tale eller tie og Lille dæmonologi. Steinprent. 900 krónur fyri settið (introprísur).
"...Det hvorom man ikke kan tale, om dét må man tie", sagde Wittgenstein. Men hvad stiller man op med dét, hvorom man hverken kan tale eller tie? Dét, man ikke kan tale om, fordi det ligger udenfor sprogets grænse, men heller ikke tie stille med, fordi det presser sig på? Man skaber kunst, for kunsten er ikke et sted, hvor tanker, som allerede er tænkt af filosoffer, semiotikere og teologer finder form, men derimod et sted for nye betydninger, som man først kan tænke over, når de er kommet til verden som kunst..."(Søren Ulrik Thomsen af: "Dét, hvorom man hverken kan tale eller tie" s.10)
"…Men hvorfor overhovedet deponere ondskaben i en fantasifuld middelalderfigur i stedet for at identificere den dér, hvorfra den tydeligvis udgår, nemlig fra mennesket? Fordi denne ondskabens uopløselige rest qua sin status som hinsides begribelse og relativering må betegnes som absolut, mens mennesket på trods af arveynden jo har frihed til at vælge imellem godt og ondt…" (Søren Ulrik Thomsen af: "Derfor tror jeg på djævelen" s.40-41)


text:
Føroyskir sjúklingar í viðgerð uttanlands hava álit á føroyska sjúkrahúsverkinum!
Hetta kundi líka so væl verið yvirskriftin í Sosialinum sum tann, ið var hin 26. mars 2018, har yvirskriftin ljóðaði “Nógv minni álit á føroyskum sjúkrahúsum enn á útlendskum”. Greinin byggir á samrøðu við lesandi, sum hevur gjørt kanning av føroyskum sjúklingum, sum fara uttanlands í viðgerð.
Báðar yvirskriftirnar, sum eru generaliserandi, eru misvísandi. Tí tað er ein veruleiki, at smb. kanningini hava umleið 2/3 av sjúklingunum, sum verða sendir uttanlands, álit á føroyska sjúkrahúsverkinum, í meðan ein partur hevur størri álit á útlendsku sjúkrahúsunum.
Spurningurin er tó, um tað er rætt at seta útlendsku sjúkrahúsini upp ímóti teimum føroysku, tí í grundini er alt talan um viðgerð í føroyska sjúkrahúsverkinum, har ein partur er bjóðaður út til meira specialiseraðar sergreinar uttanlands.
Trupulleikin við tílíkum yvirskriftum er, at tær raka alt sjúkrahúsverkið og serliga Landssjúkrahúsið, tí ein mynd av Landssjúkrahúsinum er knýtt í yvirskriftina. Hetta hevur ta avleiðing, at starvsfólkini yvir breiðan kamb kenna seg raktan, og kann hetta ganga út yvir arbeiðsgleði og virkisfýsni. Hetta er spell, tí størsta avbjóðingin er at fáa starvsfólk at velja føroyska sjúkrahúsverkið sum arbeiðspláss og at støðast. Tað er heldur ikki rímiligt, at starvsfólkini skulu kenna seg rakt, tí vit hava hópin av væl útbúnum starvsfólki á høgum fakligum støði, sum leggja lív og sál í at geva sjúklingunum eina góða tænastu.
At tað eru avbjóðingar, serliga í samskiftinum millum sjúkrahúsverkið uttanlands og føroyska, eru vit greið yvir. Her er tað serliga vit, sum leiðsla fyri sjúkrahúsverkið, sum hava eina uppgávu við at betra um sjúklingagongdirnar, sum mangan eru rættiliga kompleksar. Arbeitt verður eisini hart við at betra um bæði talgilda samskiftið og organisatoriskt at skipa sjúklingagongdirnar.
Í sjúkrahúsverkinum verður tikið væl ímóti ávísum pørtum av kanningini, tí hon gevur sjúklingunum eina rødd og vísir á ítøkilig viðurskiftir, har til ber at fremja betringar. Hesi viðurskifti taka vit til okkum. Ynskiligt hevði tó verið við eini størri javnvág ímillum tað neiliga og tað jaliga.
Broytingar verða áhaldandi framdar í sjúkrahúsverkinum, so hvørt sum menning fer fram innan heilsuøkið, men kann hendan kanningin frá einum sjúklingaperspektivi bæði varpa ljós á møguleikar fyri batum og framyvir nýtast sum grundarlag at gera samanberingar við.
Samanumtikið staðfestir kanningin tó, at flestu sjúklingar, ið vera sendir uttanlands í serviðgerð, eru nøgdir við bæði umstøður og viðgerð.
Sjúkrahússtjórnin


text:
Heiðursframsýning fyri Astrid Andreasen
mentan08-06-2018 - 13:16 - Jóanis Nielsen
Astrid Andreasen, listakvinna, fyllir 70 ár 31. juli 2018.
Í hesum sambandi verður stór heiðursframsýning í Müllers Pakkhúsi frá 4. august – 19. august 2018.
Stigtakarar og samskiparar eru Jórunn Dánialsdóttir og Jóan Pauli Poulsen.
Astrid er føroysk listakvinna, ið er fødd og uppvaksin í Vestmanna. Hon hevur arbeitt og arbeiðir við list í breiðum týdningi. Hon hevur gjørt eina røð av listaverkum og hennara list prýðir nógvar stovnar og fyritøkur í Føroyum. Eisini hevur hon gjørt nógv frímerkir og nógvar tekningar av livandi verum, sum finnast í Føroyum, fuglar, fiskar, tara osfr. Sí ein lista yvir hennara listaverk her.
Astrid arbeiðir við
- Tekstil - herundir áseyming, binding, hekling, baldýring, veving
- Vatnlitum/akryl
- Blýantstekningum - herundir vísindaligum illustratiónum
- Metal
- Klip
- Steinprent
Astrid er gift við Bjørka Geyti. Tey hava tvey børn og 5 ommu- og abbabørn.
Ein síða er upprættað á Facebook, í sambandi við framsýningina: https://www.facebook.com/andreasenastrid/
Á hesari síðu, ber til at lesa meiri um framsýningina. Eitt nú verða myndir og videoklip lagt út her, fram til sýningin opnar.


text:
Síðani eg var í París, havi eg fingið fleiri fyrispurningar um, hvar eg keypi mínar niðurdeilar.
Áðrenn eg fór til París, fekk eg eitt “niðurdeila flipp”, tvs eg keypti fleiri at hava við til feriuna. Eg helt at tað riggaði so væl inn í tann franska stílin. (man má jú royna at tillaga seg ha?) 😉
Tá eg hugsi um niðurdeilar niðurum knæð, hugsi eg um Carrie Bradshaw í Sex and The City. Eg finni nógvan íblástur frá hennara settum. Helst settunum, hon er í í filmunum. Feminint, men eisini onkuntíð við einum kanti. Niðurdeilurin er eisini perfektur til okkum, sum ikki eru føddar við longum pinnabeinum. Her verður taljan ístaðin víst fram og rumpan og lørini goymd. Hetta er virkuliga deiligt viðhvørt. Eg kenni meg eisini so kvinnuliga í niðurdeilum og kjólum, og tað trívist eg nógv best við.
Hvussu er tað í Føroyum? Eru nógvar kvinnur í kjólum og niðurdeilum? Ella kennir man seg ov fínan at verða í tí eina vanligan gerandisdag? Eg síggi faktiskt ikki so nógv í kjólum niðri heldur. Men kanska tað fer at broytast nú. Eg haldi virkuliga at handlarnir hava nógv fleiri kjólar/niðurdeilar nú, so tað er lættari at fáa fatur á.
Eg fekk keypt allar niðurdeilarnar brúktar, so tað var perfekt. Tann reyða gav eg 15 kr fyri á einum loppumarknaði á universitetinum. Tann ljósareyða fann eg á einari “keyp/sel” síðu fyri 60 kr. Tann ljósareyða niðurdeilin við blondum fann eg á útsølu í H&M fyri undir 100 kr.
Leypandi sum tú skrollar niðureftir, finnur tú leinkjur til síður, sum selja júst somu niðurdeilar, sum eg eri í, ella leinkjur til onnur model, sum minna um. Eg havi roynt at funnið teir á síðun, sum kunnu bíleggjast til føroyar.
HER er ein leinkja til ein vakran reyðan niðurdeil frá ASOS.COM fyri einans 250kr. Av tí at eg ikki eri so von við at nýta reyð klæðir, so mátti eg fara á pinterest at finna íblástur til, hvussu eg skuldi styla hendan niðurdeilin. Hetta endaði faktiskt við at næstan verða mítt yndis sett á túrinum. So onkuntíð er tað gott at kasta seg út í onkrar nýggjar litir og snið.
Nógv binda kanska kjóla/niðurdeil við at man so pyntar seg. Men tú kanst saktans style tað niður, við at fara í sneakers og leðurjakka til. Eg haldi ikki at eg síggi so fín út á myndini við reyðum niðurdeili, hatta er meira eitt avslappað look.
Altso mær dámar væl mynstrið á hesum niðurdeilinum frá MOSS COPENHAGEN. Hóast tað ikki er soo langt síðani at hesin kom í handlarnar, so var eg so heppin at finna hann á endurnýstlsu appini Tradono, og fekk hann tí fyri undir hálvan prís. Tú kanst finna hann á heimasíðuni hjá MOSS HER. Ommuligu skógvarnir eru frá H&M og kunnu keypast HER. Hesar kundi eg gott hugsað mær at átt í fleiri litum. Teir eru so fittir og faktisk fínir at verða í.
P.S. her gera skógvarnir at settið brádliga blívur nógv fínari. So set heldur einar flatar ballerina ella sneakers til, fyri at tað skal síggja meira avslappað út.
Áhh.. Strípur eru ein sikkur vinnari, og eg eri soo glað fyri hendan niðurdeilin, sum eg keypti á netinum fyri meira enn einum ári síðani. Svørtu og hvítu strípurnar eru lættar at styla, so hesin verður ofta brúktur.
HER og HER eru tvey boð uppá ein svartan og hvítan mynstrutan niðurdeil, frá ASOS.COM
Niðurdeilurin sum eg eri í á myndini omanfyri er frá H&M og kann keypast HER ella ein líknandi frá ASOS.COM HER. Báðir kosta minni enn 200kr. Blondurnar og dempaði ljósareyði/rosa liturin er so stílfult.
Soleiðis gongur tað fyri seg, tá eg keyp klæðir. Tað er faktiskt rættiliga sjálvdan, at eg keypa nakað fyri fullan prís.
Tá vit so komu yvir til París, var tað so heppi at hetta var beint áðrenn mín føðingardag. So eg hevði fingið boð um, at finna mær sjálvari onkra føðingardagsgávu, og eg so gjørdi.
Eg fann ikki minni enn tríggjar niðurdeilar afturat samlingini eg annars kom yvir við. Ihhh men teir eru allir so vakrir, og eg gleði meg at brúka teir í summar! Eg fann hendan vaaakra kjólan við blómumynstri í H&M. OMG eg haldi hann er flottur. Hann kann keypast HER.
Her er eisini ein myrkabláur við blómumynstri, sum kann keypast HER frá ASOS.COM
Mær dámar so væl, at seta blómumynstur saman við strípum. Tað riggar so væl og sjálvt um nøkur kunna halda at tað er for nógv av tí góða, so haldi eg at tað er júst sum tað skal verða.
Tað er so deiligt at summarið er í nánd, tí tað er júst summarstílin mær dámar best. Tunnu kjólarnir og stuttu jakkarnir! ihhh, tað er so deiligt.
Eg fann eisini hesar vøkru sandalirnar frá ZARA.COM og kunnu keypast HER.
So um tit eisini hava fingið eitt niðurdeila flipp, so skuldu onkur góð ráð verið at heinta her.
M&K


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
mandag den 8. april 2013
Dumpikarakter til fólkavakstrarbólkin
Eg síggi akkra Dag og viku frá í kvøld, og har avdúkar forkvinnan í arbeiðsbólkinum, sum hevur gjørt álit um fólkavøkstur (beinleiðis til frágreiðing í pdf), at man hevur valt frá at taka javnseting av øllum borgarum við í fólkavakstrarætlanina, hóast fleiri sum vendu sær til bólkin mæltu til tað. Ikki tí tað ikki hevur týdning, men tí politikarar eru ikki samdir um tað.
At kalla ætlanina eina heildarætlan (fyri at siga, at átøkini skulu samanlagt síggjast sum ein heild, og ikki eitt idekatalog til politikarar at velja og vraka úr) tá man sjálvur - av taktiskum orsøkum - hevur pilkað eitt upplagt átak burturúr, kann illa kallast annað enn intellektuelt óerligt.
Á enskum brúkar man orðið "character" um m.a. integritet. Henda prioritering (sum er eitt frával) hjá arbeiðsbólkinum (sum letur seg kúga) er til dumpikarakter - ella í hesum føri dumpaður integritetur.
Eg var annars so positivur fyrr í dag. Ikki tí øll nú skulu vera positiv, men tí eg hevði lisið álitið og helt, tað var eitt rímiliga væl frágingið arbeiði.


text:
Fríggjadagin 9. februar var hátíðarhald í hølunum hjá heimatænastuni á Tvøroyri fyri Annu Mariu Jespersen, ið hevur starvast í eldratænastuni í Suðuroy í 30 ár.
Anna Maria byrjaði sum heimahjálp á Tvøroyri í 1988 og tók prógv sum heilsuhjálpari í 2003.
Ì sambandi við 30 ára starvsdagin fekk Anna Maria blómur og gávur handaðar, og segði Anna Djurhuus, leiðari hjá Bú- og Heimatænastuni nøkur orð, har hon takkaði Annu Mariu fyri góða og trúgva tænastu.
Eisini fekk hon eina heilsu frá heilsuhjálparafelagnum og sínum starvsfeløgum.
Tíðindamynd:
Frá vinstru: Anna Maria Jespersen heilsuhjálpari Tvøroyri, Barbara Julsgart, deildarleiðari, Daimi Kjærbo eindarleiðar og Anna Djurhuus, leiðari hjá Bú- og Heimatænastuni í Suðuroy.


text:
1868-1936
Maxim Gorki var russiskur rithøvundur. Hann skrivaði skaldsøgur og stuttsøgur, sum næstan allar vóru um fátækrafólk. Hann var politiskt tilvitaður, var handtikin í 1890, men latin leysur aftur. Var uppi í uppreistrinum í 1905 og varð aftur handtikin, men latin leysur aftur, tá ið nógv lond mótmæltu.
Hann var í útlegd á Capri 1906 -1914, men fór so aftur til Russlands. Hann tók undir við bolsjevikkunum og var sera væl sæddur í nýggja Sovjetsamveldinum. Býurin Nishni Novgorod, har hann var føddur, broytti navn til Gorki í 1932, men fekk upprunanavn sítt aftur í 1991.
Útgávur:
1982 Eitt mannabarn verður borið í heim í Firvaldsfikkuni Minnisvarðin


text:
Søgan hjá Helenu
Eg eiti Helena og eri 31 ár. Í átta ár varð eg verandi í einum harðligum parlagi.
Hann ringdi fleiri ferðir um dagin til mítt arbeiðspláss. Í fyrstani helt eg tað vera ógvuliga romantist, at hann ringdi. Men sum tíðin fráleið, kendist tað órógvandi, at hann altíð skuldi vita, hvat eg tókst við, og hvønn eg tosaði við. Eg sá væl á mínum starvsfeløgum, at tey hildu tað vera løgið.
Tosaði eg í telefon, stóð hann antin uppi yvir mær, ella hann tráðspurgdi meg um, hvønn eg tosaði við og um hvat. Tað gjørdi, at eg bað familju og vinir um ikki at ringja, tá eg var við hús. Hann tjekkaði nummarvísaran, og eg mátti altíð minnast til at sletta øll út- og uppkall á fartelefonini.
Hann sýndi hóttandi atburð frá byrjan, tók t.d. fleiri ferðir hart í meg. Eg var ógvuliga bangin og royndi at verja høvdið, tí um hann nú slerdi høvdið í veggin, sum hann hótti við.
Einaferð vit vóru í familjuveitslu, rópti hann hart í øvindsjúku, tá ið eg dansaði við einum systkinabarnið: “Fert tú heim við honum?” Eg var ógvuliga illa við og ikki minni bangin fyri, hvat fór at henda, tá ið vit komu til hús.
Ofta tá ið hann var illur, kravdi hann, at eg skuldi í song við honum. Eg tordi ikki at siga nei, tí tá gjørdist hann enn óðari og neyðtók meg.
Eitt annað tekin var, at hann gjørdi alt fyri, at eg ikki var saman við míni familju og vinfólki. “Eri eg ikki góður nokk at vera saman við?”, plagdi hann at siga við spakuligari hóttandi rødd. Eg tordi ikki at fara út. Seinni forbjóðaði hann mær at hava samband við tey flestu.
Eg helt ikki, at eg var harðskapstakt, tí hann slóð meg ikki so ofta. Men so sá eg eina sjónvarpssending um harðskap ímóti kvinnum, og eg kendi so nógv aftur av tí, ið varð umtalað í sendingini. Eg vendi mær til Kvinnuhúsið, og tað var ein stórur lætti at tosa við tær, tí tær kendu trupulleikarnar. Eg sum trúði, at alt var mín skyld, og at eg var tann einasta kvinnan, ið hevði tað soleiðis.
Eg kom av bygd, hann úr býi. Fyrstu ferð eg hitti hann, kendi eg atdráttarmegina – hann var spennandi og øðrvísi.
Tað vóru frá byrjan fleiri tekin um, hvør hann veruliga var. Eg varnaðist ikki t.d. hansara øvundsjúku, hvussu stýrandi hann var, og altíð skuldi vita hvar eg var, og hvørjum eg var saman við.


text:
Tíðindaskriv
07.12.2017 - 13:28
Leygardagin skipar Norrøna Felagið saman við norðurlendingum í Føroyum aftur fyri eini norðurlendskari jólahugnaløtu í Reinsarínum í Tórsgøtu.
Tað verður angin og smakkurin av norðurlendskum jólum, ið verða sett í hásæti. Frá klokkan 11 til 15 fara herbúgvandi finnar, sviar, danir, norðmenn, íslendingar og grønlendingar at royna at fáa tað at anga av jólum, sum tey minnast tað frá heimlandinum. Fleiri smakkiroyndir við tilsipingum til norðurlendsk jól verða eisini at fáa, so sum grønlendskar palaannguit, finsk julskinka, svenskar lusekatter, norsk jólakræmarhús og íslendskt hangikjöt.
Hugnaligur norðurlendskur jólatónleikur verður í hátalarunum, kaffi og annað gott er hitað og so hava børnini møguleika fyri at senda eina jólaheilsan við -ynskjum til jólamannin í Grønlandi. Vit syrgja fyri, at heilsanirnar koma fram á rætt stað í góðari tíð undan jólum.
Tiltakið í Reinsarínum er fyri øll, og tað er ókeypis.


text:
1888
Hendingar[rætta | rætta wikitekst]
- Tiltikni jólafundurin verður hildin í Tinghúsinum. Fundurin samtykti m.a., at virkast skuldi fyri:
- At kristniundirvísingin skuldi vera á før.
- At føroyskt skuldi verða fak í skúlanum.
- At undirvísast skuldi í føroyskari søgu.
- At loyvt skuldi verða at prædika á før.
- At stovnseta føroyskan háskúla.
At fremja hesi endamál varð Føroyingafelag stovnað ein mánað seinni.
Føðingar[rætta | rætta wikitekst]
- 1. februar - Poul Hans Jacob Joensen
- 26. mars - Elsa Brändström
- 11. mai - Irving Berlin
- 13. juni - Fernando Pessoa
- 25. juni - Christian Sofus Johan Helenius Danielsen
- 23. juli - Raymond Chandler
- 16. september - Frans Eemil Sillanpää
- 9. oktober - Nikolai Bukharin
- 15. november - Harald Sverdrup
Andlát[rætta | rætta wikitekst]
- 28. oktober - Niels Jacob Joensen
- 20. november - Jacob Andreas Lunddahl
- 25. november - Jógvan Joensen


text:
4/25/17
The Aristókrasía Project
The Aristókrasía Project er heitið á nýútkomnari og stak forkunnugari konseptplátu hjá íslendska tónleikaranum Úlfur Eldjárn. Sjálvur umrøður Eldjárn plátuna sum eina "retro-futuristiska konseptplátu" um rúmdarferðing, tøkni, tilgjørt telduvit, horvin utopia og framtíðina hjá mannaættini. Tónlistarliga er talan um eina hugfangandi samanrenning millum eldri synth popp og filmiskar strúkaraútsetingar.
Úlvur Eldjárn hevur áður gjørt vart við seg sum limur í frálíka synthesizer og orgul bólkinum Apparat Organ Quartet, ið hevur tvinnar plátur og eina remix útgávu á baki. Sum solotónleikari hevur Eldjárn skrivað tónleik til film, sjónleik og aðrar miðlar, men sambært honum sjálvum dámar honum best at hugsavna seg um egnar kreativar verkætlanir. Í grein í The Reykjavík Grapevine greiðir Eldjárn frá, at Aristókrasía verkætlanin byrjaði sum eitt stað at sleppa av við hugskot, ið hvørki hóskaðu seg til AOQ ella til hansara virksemi sum tónaskald.
Við tíðini gjørdist útgávan til eina konseptplátu, ið sameinir analogar synthesizarar og klassiska instrumentering. Sjey løg eru á plátuni, og áðurnevnda Grapevine greinin inniheldur eisini eina lag-fyri-lag gjøgnumgongd av teimum. Her fæst m.a. at vita at lagið 'Blue Eyes' er íblást av talvtelduni Deep Blue, ið sigraði á Gasparov á sinni, og at lagið 'Poyekhali!' er ein fagnaður til russiska kosmonautin Yuri Gagarin, ið var fyrsta menniskja í rúmdini. 'Poyekhali!" merkir "kom avstað!" á russiskum, og hetta vóru síðstu orðini hjá Gagarin áðrenn take-off.
Sci-fi bókmentir hjá Ryan Boudinot og Philip K. Dick spæla eisini ein leiklut, og sum heild eru vit stødd í teirri farnu framtíðini. Retro futurismuni. Sjeynda og seinasta skering 'Bon Voyage' er ein heilsan til ómannaðu rúmdarførini Voyager 1 og 2, ið vóru send avstað í 1977 og sum í dag ferðast úti millum stjørnurnar. Á báðum førunum er eitt eintak av "gyltu plátuni", ið er eitt savn av ljóðum, myndum og data frá jørðini (Blind Willie Johnson og Chuck Berry eru við, og hesum er ávísur uggi í).
Úlvur Eldjárn er ikki einasti AOQ limurin, ið hevur eyðmerkt seg við soloútgávum. Av hinum limunum er tað allarhelst nú fyrrverandi limurin Jóhann Jóhannsson, ið er hevur vakt mest altjóða ans. Hann hevur útgivið eina røð av væleydnaðum soloútgávum, umframt filmstónleik til stórar filmar sum eitt nú Arrival (2016), Sicario (2015), The Theory of Everything (2014) og Prisoners (2013). Jóhannsson hevur eisini tónleik í umbúna til uppkomandi og nógv umrødda Blade Runner 2049.
Tað eru longu 15 ár síðani eg gjørdist fjeppari av Apparat Organ Quartet. Á heysti í 2002 fór eg til Reykjavíkar við tónleikabólkinum Clickhaze, og vit hoyrdu m.a. Apparat framføra á nú søguliga spælistaðnum Grandrokk. Tað var ein framúr konsert, og eg ognaði mær debutplátuna á fløgu og fekk autografar signeraðar á hana. Árið eftir var eg við til at vinna Prix Føroyar við tónleikabólkinum Gestir, og ein av vinningunum var luttøka á konsert í Norðurlandahúsinum á Listastevnuni 2003. Hinir luttakandi bólkarnir vóru Apparat Organ Quartet úr Íslandi og The Cleaning Ladies úr Finnlandi. Apparat lántu onkran synth frá mær, og tað gjørdi tað ikki minni spennandi.
Tað sum hugtók við hesum bólki var, at teir leiktu drívandi orkumiklan rokktónleik og kosmiskar balladur á urgur og synthesizarar. Í so máta var talan um eina samanseting av tí kenda og tí ókenda. Ikki heilt ólíkt týsku Kraftwerk, ið avgjørt eru at meta sum andaligir forfedrar, men kortini við einum twisti. Apparat hava nevniliga ein góðan, gamaldags rokk trummuleikara afturat elektronisku tangentunum, og hetta gevur tónleikinum ein serstakan rokkandi dám. Stuttligt, eginsamt og íslendskt.
Hvussu enn er og ikki, so er The Aristókrasía Project tann soloverkætlanin frá limi í AOQ, ið hevur nógv mest til felags við tónleikin hjá júst AOQ. Huglagið er onkursvegna rættiliga líkt, og serliga eru tað synthesizer ljóðini, ið ganga aftur. Kortini hevur hesin tónleikurin ein meira filmiskan dám, óivað orsaka av strúkarunum, ið verða leiktir av íslendskari strúkikvartett. Eisini leikar slagverksleikarin Samuli Kosminen við á plátuni.
Stilistiskt og málsliga eru eisini felagseyðkennið. "Aristókrasía" er eitt rættiliga eyðkent Apparat'skt hugtak, og leiðir tankarnar á onnur hugtøk hagani. Eitt nú heitið á aðru AOQ plátuni Pólýfónía (2011), umframt heitini á løgunum 'Romantika' og 'Seremonia', ið bæði stava frá fyrstu AOQ plátuni frá 2002. Hetta kundi bent á at Eldjárn hevur ein rættiliga miðsavnandi leiklut í konseptuella heiminum hjá AOQ. Á hesi soloútgávuni hjá honum hevur alt fingið ein egnan dám við eyka denti á retrofuturistiska rúmdaraldartíð úr miðskeiðis í farnu øld. Sera dámlig og áhugaverd útgáva, ið styttir væl um stundir meðan bíðað verður eftir næstu Apparat Organ Quartet plátuni.
(sí eisini hugtakandi live KEXP framførslu, ið er viðfest niðanfyri).
Subscribe to: Post Comments (Atom)


text:
International Chamber of Shipping (ICS) ger hvørt ár eitt yvirlit yvir heimsins skipaskrásetingar – the Flag State Performance Table. Útgávan fyri 2017/2018 kann takast niður her.
Yvirlitið gevur nakrar viðkomandi ábendingar um, hvussu teir einstøku flaggstatirnir um allan heimin klára seg. Tað greinar, hvussu flaggið klárar seg í mun til ávís viðurskifti so sum port state control, ígildissetan av altjóða sáttmálum á maritima økinum og luttøku á IMO fundum.
Yvirlitið finst eisini í einari samvirknari útgávu, har eisini ber til at leita og samanbera fløgg.


text:
Orð og lag: C. Austin Miles
Týtt: Victor Danielsen
Upprunaheiti: He walks with me and He talks with me
1. Í urtagarð hans komi eg,
meðan døgg á rósum enn hongur;
mínum oyra nær
kemur rødd hans har –
Guds Sonur hjá mær gongur.
Niðurlag: Hjá mær gongur hann,
við meg talar hann,
og har vin sín kallar hann meg;
og ta hvíld, ið tá
fellur hjartað á,
hjá honum bert finni eg.
2. Hann talar, og rødd hans er søt;
onnur ljóð tykjast fátæk, følnað;
rødd hans gleði ber,
sum í hjartað fer
og aldri burt kann kølna.
3. Við honum har dvølja eg vil,
um so náttin á meg skal falla;
men hann biður meg
fara fyri seg
tey vilstu heim at kalla.


text:
Atkoma og Atgongd - ein endurskoðan
Eitthvørt framkomið samfelag ger stórar íløgur í atkomu- og atgongd. Í veganeti, í tunlar, eisini undirsjóvar, og ferjur, sum skula tryggja øllum borgarum at ferðast og virka frítt um alt landið. Eisini tá tey sjálvi vilja tað, og sjálvi kunna tað. Tað gevur øllum borgarum eitt frælsi at kunna skapa samband við familju og arbeiði, nær og har tað ynskist.
Skriva viðmerking niðast á síðuni
Føroyska samfelagið hevur seinastu 50 árini gjørt sera stórar íløgur í góðar vegir, tunlar, undirsjóvartunlar og góðar ferjur. Eisini eru stórar íløgur lagdar í samskiftistól okkara, bæði útvarpsrásir, sjónvarp, og síðani mitt í nítiárunum internetið.
Umleið somu tíð byrjaði nútímans fartelefontøkni, og í dag teljast vit longu millum fremstu tjóðir, har vit kunnu brúka internetið alla staðni. Harvið er setningurin um atkomu og atgongd til alt fullkomin.
Ella er hann tað?
Fara vit at kanna hetta, so sæst skjótt, at á summum økjum eru vit eftirbátar. Hetta er tó ikki nakað, vit hava gjørt við vilja, men meira tí, at vit ikki hava gáað eftir tí.
Tað finnast her hjá okkum sum í øllum øðrum londum nakrir bólkar, ið ikki hava atkomumøguleika ella atgongd til hetta frælsið, ið vit higartil hava brúkt milliardir av krónum til.
Tey seinastu 30 árini hevur ynskið um rampur til koyristólar verið havt á lofti, so at koyristólsbrúkarar kunnu fáa atgongd til allar almennar skrivstovur og handlar, men sera lítið er komið burturúr. Enn eru tað nógv støð, ið ikki geva hesum bólki møguleika til atgongd.
Tað finst ein annar sera stórur bólkur, ið ikki sjálvur hevur møguleika til at nýta okkara samskiftistól á sama hátt sum onnur.
Tað er bólkurin av sjónveikum, orðblindum, lesi- og skriviveikum, tilflytarum við ringum ella ongum mál/lesikunnleika, og fólk við øðrum lesi og skrivitrupulleikum.
Bólkurin verður í øllum okkara grannalondum mettur til at fevna um uml. 17 til 21% av fólkatalinum. Tað er helst sannlíkt at vera tað sama her hjá okkum, ella svarandi til uml. 10.000 føroyingar!
Higartil finnast í skrivandi stund bert 27 heimasíður, ið geva brúkaranum møguleika at fáa tekstin lisnan upp.
Og higartil hava 34 skúlar givið næmingum møguleika til at brúka forrit, so tey kunnu fáa tekstin upplisnan, og við innbygda skrivihjálp.
Men enn er langt á mál.
Í minsta lagi áttu allar tær almennu heimasíðurnar at hava innbygda upplestratænstu, og allir borgarar eldri enn skúlaaldur áttu eisini at fingð atgongd til sama skrivi og lesiforritið, ið skúlanæmingar hava í dag.
Borgaranir við lesitrupulleikum eldri enn skúlaaldur vórðu oftast mettir at vera minni mentir ella hálvbýttir, og tí lærdu tey ongantíð at lesa og skriva. Men vit vita í dag, at flestu teirra kunnu læra kynstrið við betri læring og við hjálp av góðum telduforritum.
Mín vón er, at vit við verkætlanini "Talgildu Føroyar" eisini kunnu geva hesum bólki sama frælsið til at brúka samskiftistólini á sama hátt sum hinir 40.000 føroyingarnir. So kann hesin bólkur eisini sjálvur samskifta uttan hjálp frá øðrum, nær og har hann ynskir tað.
Hetta kostar ikki milliardir!
Høgni Højgaard


text:
1. juni 2018Nr. 79
Kunngerð um skipan av fiskiskapinum eftir kongafiski í altjóða sjógvi í Norðurhavi í 2018
Við heimild í § 5, stk. 2, § 34, stk. 1 og 2, § 39, stk. 1, nr. 1 og 3, stk. 2, nr. 1, 2, 9 og 10 og stk. 3, § 44 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
§ 1. Kunngerðin fevnir um fiskiskap við fiskiførum undir føroyskum flaggi eftir kongafiski í NEAFC skipanarøkinum í ICES økjunum I og II í 2018.
Allýsingar
1) NEAFC: North East Atlantic Fisheries Commission, sambært Sáttmálanum um framtíðar margparta samvinnu um fiskiskap í landnyrðingsatlantshavi frá 1980.
2) NEAFC skipanarøkið: Tann parturin av økinum, sum er umfataður av Sáttmálanum um framtíðar margparta samvinnu um fiskiskap í landnyrðingsatlantshavi frá 1980, og sum er uttan fyri løgdømið hjá strandarlondum.
Kvota og atgongd at fiska
§ 3. Fiskifør undir føroyskum flaggi kunnu í 2018 fiska kongafisk í NEAFC skipanarøkinum í ICES økjunum I og II. Fiskiskapurin skal steðga, tá fráboðanir til NEAFC vísa, at fiskifør hjá sáttmálapørtunum samanlagt hava fiskað 8.000 tons í økinum.
Stk. 2. Loyvi at fiska av kvotuni sambært stk. 1 verður latið persóni ella felag, sum í 2017, við fiskifari undir føroyskum flaggi, hevði rætt til fiskiloyvi at fiska kongafisk í NEAFC skipanarøkinum í ICES økjunum I og II. Kvotan verður latin fiskiførunum sum felagskvota.
Stk. 3. Rættindahavari, sambært stk. 2, kann luttaka í fiskiskapinum við sama tali av fiskiførum, sum viðkomandi hevði rætt at fáa fiskiloyvi til í 2017.
Fiskiloyvi
§ 4. Fiskiskapur, sambært hesi kunngerð, kann bert fara fram við fiskiførum, sum eftir skrivligari umsókn hava fingið fiskiloyvi til slíkan fiskiskap frá Vørn.
Stk. 2. Fiskifør undir føroyskum flaggi kunnu bert fara til fiskiskap í NEAFC skipanarøkinum, um Vørn hevur váttað, at tey eru á lista yvir fiskifør, sum eru fráboðað NEAFC at fiska í NEAFC skipanarøkinum.
Stk. 3. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 4. Fiskiloyvi til kvotu sambært § 3 er, um fiskiloyvi verður latið persónum ella feløgum sambært § 3, stk. 2, samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
Umrokningarfaktorar
§ 5. Við umrokning av fiski og fiskavørum til runda vekt skulu hesir umrokningarfaktorar nýtast fyri kongafisk fiskaður sambært hesi kunngerð:
1) Kruvdur, við høvdi: 1,70.
2) Kruvdur, avhøvdaður: 1,70.
3) Japan-skorin: 1,70.
4) Flak, við skræðu og beinum: 4,77.
5) Flak, uttan skræðu, við beinum: 4,77.
6) Flak, uttan skræðu og bein: 4,77.
Reiðskapur og meskastødd
§ 6. Loyvt er ikki at brúka trol við meskastødd minni enn 100 mm.
Sýni
§ 7. Fiskifar, ið fiskar sambært hesi kunngerð, kann verða álagt at taka sýni, gera mátingar av fongi o.tíl. sambært leiðbeining frá Havstovuni.
Útblaking
§ 8. Loyvt er ikki at blaka ella sleppa fiski útaftur.
Eygleiðari
§ 9. Vørn ger av, um eygleiðari skal vera umborð á fiskiførum, ið fiska sambært hesi kunngerð. Útreiðslur til løn, kost og uppihald hjá eygleiðara ber farið. Eygleiðarar hava loyvi at nýta samskiftisútgerðina umborð til tess at hava samband við Vørn og við aðrar myndugleikar.
Fráboðanir
§ 10. Fiskifar, sum fiskar í NEAFC skipanarøkinum sambært hesi kunngerð, skal senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í NEAFC skipanarøkið.
2) Veiðifráboðan hvønn dag. Hvønn fyrrapart, áðrenn kl. 12 føroyska tíð, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið fer úr NEAFC skipanarøkinum.
Revsing
§ 11. Brot á § 4, stk. 1 og 2 og §§ 5, 6 og 8-10 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum eftir § 3, stk. 1, 2. pkt. og § 7.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 12. Henda kunngerð kemur í gildi dagin eftir, at hon er kunngjørd og fer úr gildi 31. desember 2018.
Fiskimálaráðið, 1. juni 2018
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í NEAFC skipanarøkið.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX - Fráboðan um, at fiskiskapur endar. Skal sendast, í fyrsta lagi 6 tímar og í seinasta lagi 2 tímar, áðrenn skipið fer úr NEAFC skipanarøkinum.
Fráboðanin skal hava fylgjandi tekst: